**บทที่ ๒**

**สถานภาพด้านการส่งเสริมคุณธรรมของจังหวัดอุทัยธานี**

**๑. สถานการณ์การเปลี่ยนแปลงของสังคมที่มีผลต่อการส่งเสริมคุณธรรม**

**๑) การเข้าสู่ประชาคมอาเซียน (ASEAN Community) ในปี ๒๕๕๘** ในฐานะที่ประเทศไทยเป็นหนึ่งในสมาชิกก่อตั้งอาเซียน รัฐบาลไทยได้ให้ความสำคัญในการเตรียมความพร้อมของประเทศ เพื่อร่วมผลักดันให้เกิดการสร้างประชาคมอาเซียนภายในปี ๒๕๕๘ ที่เน้นการปฏิบัติและเชื่อมโยงยิ่งขึ้น เพื่อผลประโยชน์ของประชาชนในภูมิภาค ตามที่ปรากฏในปฏิญญาชะอำ หัวหิน ว่าด้วยแผนงานสำหรับประชาคมอาเซียน พ.ศ. ๒๕๕๒-๒๕๕๘ ซึ่งประเทศไทยมีข้อผูกพันร่วมกับสมาชิกอาเซียนที่จะส่งเสริมให้ประชาชนอาเซียนมีส่วนร่วมและได้รับประโยชน์จากการรวมตัวของอาเซียน และกระบวนการเป็นประชาคมอาเซียน นอกจากนี้ ในวาระที่ไทยดำรงตำแหน่งประธานอาเซียน เมื่อปี ๒๕๒๒ รัฐบาลไทยได้ผลักดันให้เกิดการบรรลุเป้าหมายกฎบัตรอาเซียน (Realizing the ASEAN Chater) การเสริมสร้างประชาคมอาเซียนที่มีประชาชน เป็นศูนย์กลาง (Revitalizing a people-centred ASEAN Community) และการเน้นย้ำความมั่นคงของประชาชนในภูมิภาค (Reinforcing human security for all) เป็นต้น อันจะทำให้ประชาชนสามารถก้าวสู่การเป็นประชาคมอาเซียน ได้อย่างบรรลุผลได้ภายในปี ๒๕๕๘

รัฐบาลได้ให้ความสำคัญกับการเข้าสู่ประชาคมอาเซียน โดยมีจุดมุ่งหมายเพื่อนำประเทศไทยไปสู่ การเป็นประชาคมอาเซียนที่สมบูรณ์ โดยสร้างความพร้อมและความเข้มแข็งทั้งด้านเศรษฐกิจ สังคม และวัฒนธรรมและการเมืองและความมั่นคง โดยที่ประชาคมอาเซียนทั้งสามเสาหลัก มีความสำคัญเท่าเทียมกัน ควรมีการดำเนินการอย่างต่อเนื่องไปพร้อม ๆ กัน เพราะฉะนั้นการกำหนดการก้าวไปสู่ประชาคมเป็นวาระแห่งชาติ จึงควรครอบคลุมทั้งสามเสาเพื่อประกอบกันเป็นประชาคมอาเซียนที่ครบถ้วนสมบรูณ์ โดยมีคณะกรรมการอาเซียนแห่งชาติเป็นกลไกระดับประเทศในการประสานการดำเนินงาน และติดตามความคืบหน้าในภาพรวมทุกเสา และมีหน้าที่สำคัญมากในการผลักดันและสนับสนุนหน่วยงานราชการต่าง ๆ ในการดำเนินการเพื่อก้าวไปสู่ประชาคมอาเซียน และได้มีการจัดทำแผนงานแห่งชาติสำหรับการก้าวไปสู่การเป็นประชาคมอาเซียนด้วย อย่างไรก็ตาม ประชากรในอาเซียนประมาณ ๖๐๐ ล้านกว่าคน เมื่อเปิดเสรีด้านต่าง ๆ การไปมาหาสู่ระหว่างประเทศจึงเป็นเรื่องง่าย ปัญหาที่จะตามมาคือสิ่งไม่ดีก็เข้ามาง่ายเหมือนกัน ไม่ว่าผู้ก่อการร้าย แรงงานเถื่อน อาชญากรรมข้ามชาติ ค้ามนุษย์ ยาเสพติด ปัญหาเหล่านี้จะกลายเป็นปัญหาสังคมและจะเพิ่มขึ้นในกลุ่มประเทศอาเซียน เพราะฉะนั้น ปัญหาดังกล่าวจึงเป็นโจทย์สำคัญสำหรับสังคมไทยที่จะต้องเตรียมการป้องกันเพื่อมิให้เกิดวิกฤตการณ์ด้านคุณธรรมเพิ่มขึ้นอีกในสังคมไทย

**๒) การร่างรัฐธรรมนูญฉบับใหม่** รัฐธรรมนูญนับว่ามีความสำคัญต่อประชาชนเป็นอย่างมาก เพราะว่ารัฐธรรมนูญเป็นกฎหมายที่มีไว้รับรองสิทธิเสรีภาพ ผลประโยชน์ประชาชน และเป็นกฎหมายที่บัญญัติขึ้นเพื่อคุ้มครองสิทธิเสรีภาพ ผลประโยชน์ของประชาชนด้วย นอกจากนั้นรัฐธรรมนูญยังกำหนดขอบเขตอำนาจหน้าที่ของผู้ปกครอง ซึ่งเป็นหลักประกันไม่ให้ผู้ปกครองล่วงละเมิดในสิทธิอันชอบธรรมของประชาชน รัฐธรรมนูญยังเป็นเครื่องกำหนดทิศทางในการดำเนินการบริหารประเทศของรัฐบาล ซึ่งจะทำให้รัฐบาลสามารถที่จะดำเนินงานให้บรรลุเป้าหมายที่วางไว้เพื่อสนองความต้องการของประชาชน อย่างไรก็ตาม นับตั้งแต่มีการเปลี่ยนแปลงรูปแบบการปกครองมาตั้งแต่ปี พ.ศ. ๒๔๗๕ ประเทศไทยมีการประกาศใช้รัฐธรรมนูญมาแล้ว ถึง ๑๙ ฉบับ ด้วยกันรัฐธรรมนูญฉบับล่าสุดคือ รัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ เป็นรัฐธรรมนูญฉบับที่ ๑๙ จัดร่างโดยคณะรักษาความสงบแห่งชาติ (คสช.) และในปัจจุบันคณะกรรมการร่างรัฐธรรมนูญ (กรธ.) กำลังดำเนินการร่างรัฐธรรมนูญฉบับใหม่ เพราะฉะนั้น หากในรัฐธรรมนูญฉบับใหม่มีการบัญญัติเรื่องมาตรฐานด้านคุณธรรมและจริยธรรมของภาคส่วนต่าง ๆ ไม่ว่าจะเป็นภาคการเมือง ราชการ เอกชน หรือภาควิชาชีพต่าง ๆ ไว้ในฐานะที่เป็นเรื่องสำคัญ พร้อมทั้งให้มีบทกำหนดโทษสำหรับผู้ฝ่าฝืนหรือไม่ปฏิบัติตามมาตรฐานทางจริยธรรมให้ถือว่าเป็นการกระทำความผิด จะทำให้เกิดประโยชน์ต่อประเทศชาติ โดยเฉพาะอย่างยิ่งการลดปัญหาการทุจริตคอร์รัปชั่นลงได้

**๓) การจัดทำยุทธศาสตร์ชาติระยะ ๒๐ ปี** (พ.ศ. ๒๕๖๐-๒๕๗๙) เนื่องจากความไม่ต่อเนื่องของนโยบายรัฐบาล เมื่อมีรัฐบาลใหม่นโยบายที่เคยทำไว้ก็เปลี่ยนแปลงไป ไม่มีการมองในระยะยาว และประกอบกับการทำงานของภาครัฐที่ไม่มีการบูรณาการร่วมกัน จึงไม่เกิดการพัฒนาประเทศในทุกภาคส่วน ประเทศจึงไม่มีประสิทธิภาพเพียงพอ เพราะฉะนั้น การประชุมคณะรัฐมนตรีเมื่อวันที่ ๓๐ มิถุนายน ๒๕๕๘ คณะรัฐมนตรีมีมติเห็นชอบตามที่สำนักเลขาธิการคณะรัฐมนตรี (สลค.) เสนอให้มีการจัดทำยุทธศาสตร์ชาติระยะ ๒๐ ปี โดยแต่งตั้งคณะกรรมการจัดทำยุทธศาสตร์ชาติ ซึ่งมีเลขาธิการนายกรัฐมนตรีเป็นประธาน มอบหมายให้ ทุกหน่วยงานจัดส่งข้อมูลที่เกี่ยวข้องสำหรับการจัดทำยุทธศาสตร์ชาติระยะ ๒๐ ปี ให้คณะกรรมการจัดทำยุทธศาสตร์ชาติเพื่อใช้เป็นข้อมูลประกอบการดำเนินการจัดทำยุทธศาสตร์ชาติระยะ ๒๐ ปี โดยให้ รองนายกรัฐมนตรี (นายวิษณุ เครืองาม) นำกรอบการจัดทำยุทธศาสตร์ชาติระยะ ๒๐ ปี ไปหารือกับสภาปฏิรูปแห่งชาติ เพื่อให้แนวทางปฏิรูปดำเนินไปในทิศทางเดียวกัน และให้สำนักเลขาธิการคณะรัฐมนตรี (สลค.) และสำนักเลขาธิการนายกรัฐมนตรี (สลน.) จัดทำแนวทางการปรับปรุงกลไกการขับเคลื่อนนโยบายของรัฐบาลในรูปของคณะกรรมการเพื่อกำกับดูแลในภาพรวมเพื่อเสนอต่อนายกรัฐมนตรีต่อไป ดังนั้น ยุทธศาสตร์ชาติจึงเป็นตัวแม่บทสำคัญในการพัฒนาประเทศ โดยมีการวางแผนไว้เป็นวัตถุประสงค์แห่งชาติ มีการร่วมกันทำงาน ทั้งภาครัฐ ภาคเอกชนและภาคประชาชน หลังจากนี้เมื่อมีรัฐบาลใหม่ก็จะผูกติดอยู่กับยุทธศาสตร์ชาติที่ได้วางไว้แล้ว เพื่อให้ประเทศไทยมีความมั่นคง มั่งคั่ง ยั่งยืนเป็นสังคมที่มีคุณภาพ มีระบบเศรษฐกิจที่เข้มแข็ง สภาพแวดล้อมที่น่าอยู่ และคนไทยในฐานะที่เป็นองค์ประกอบสำคัญของสังคมเป็นมนุษย์ที่สมบูรณ์ยึดมั่นในหลักคุณธรรมนำไปสู่สังคมแห่งคุณธรรมต่อไป

**๔) การเปลี่ยนแปลงประเทศไปสู่ “โมเดลประเทศไทย ๔.๐: สร้างความเข้มแข็งจากภายในเชื่อมโยงเศรษฐกิจไทยสู่โลก”** หากย้อนหลังไปในอดีต ประเทศไทยมีการปรับโมเดลเศรษฐกิจจาก “โมเดลประเทศไทย ๑.๐ ที่เน้นภาคเกษตร ไปสู่โมเดลประเทศไทย ๒.๐ ที่เน้นอุตสาหกรรมเบา และก้าวสู่ “โมเดลประเทศไทย ๓.๐” ในปัจจุบันที่เน้นอุตสาหกรรมหนัก ซึ่งทำให้ประเทศไทยต้องเผชิญกับกับดักประเทศรายได้ปานกลาง ความเหลื่อมล้ำของความมั่งคั่ง และความไม่สมดุลในการพัฒนา กับดักเหล่านี้เป็นประเด็นที่ท้าทายรัฐบาล ในการปฏิรูปโครงสร้างเศรษฐกิจ เพื่อก้าวข้าม “ประเทศไทย ๓.๐” ไปสู่ “ประเทศไทย ๔.๐” ซึ่งรัฐบาลต้องการปรับเปลี่ยนโครงสร้างเศรษฐกิจไปสู่ “Value-Based Economy” หรือ “เศรษฐกิจที่ขับเคลื่อนด้วยนวัตกรรม” กล่าวคือ ในปัจจุบันเรายังติดอยู่ในโมเดลเศรษฐกิจแบบ “ทำมาก ได้น้อย” จึงต้องปรับเปลี่ยนเป็น“ทำน้อย ได้มาก” หมายถึง การขับเคลื่อนให้เกิดการเปลี่ยนแปลงอย่างน้อยใน ๓ มิติ ได้แก่

(๑) เปลี่ยนจากการผลิตสินค้า “โภคภัณฑ์” ไปสู่สินค้าเชิง “นวัตกรรม”

(๒) เปลี่ยนจากการขับเคลื่อนประเทศด้วยภาคอุตสาหกรรม ไปสู่การขับเคลื่อนด้วยเทคโนโลยีความคิดสร้างสรรค์ และนวัตกรรม

(๓) เปลี่ยนจากการเน้นภาคการผลิตสินค้า ไปสู่การเน้นภาคบริการมากขึ้น โมเดลประเทศไทย ๔.๐ นั้น จึงเป็นการพัฒนา “เครื่องยนต์เพื่อขับเคลื่อนการเติบโตทางเศรษฐกิจยุคใหม่” (New Engines of Growth) ด้วยการแปลง “ความได้เปรียบเชิงเปรียบเทียบ” ของประเทศที่มีอยู่ ๒ ด้าน คือ “ความหลากหลายเชิงชีวภาพ” และ “ความหลากหลายเชิงวัฒนธรรม” ให้เป็น “ความได้เปรียบในเชิงแข่งขัน”กล่าวโดยสรุป กระบวนทัศน์ในการพัฒนาภายใต้ “โมเดลประเทศไทย ๔.๐ “ มี ๓ ประเด็นสำคัญ ได้แก่

(๑) เป็นจุดเริ่มต้นของยุทธศาสตร์ชาติ ๒๐ ปี ในการขับเคลื่อนไปสู่การเป็นประเทศที่ มั่งคั่ง มั่นคง และยั่งยืนอย่างเป็นรูปธรรม

(๒) เป็น “Reform in Action” ที่มีการผลักดันการปฏิรูปโครงสร้างเศรษฐกิจ การปฏิรูปการวิจัยและการพัฒนา และการปฏิรูปการศึกษาไปพร้อม ๆ กัน

(๓) เป็นการผนึกกำลังของทุกภาคส่วนภายใต้แนวคิด “ประชารัฐ” ที่ผนึกกำลังกับเครือข่ายพันธมิตรทางธุรกิจ การวิจัยพัฒนา และบุคลากรระดับโลก ภายใต้หลักปรัชญาของเศรษฐกิจพอเพียงของการ“รู้จักเติม รู้จักพอ และรู้จักปัน”

**๕) การปรับตัวเข้าสู่เศรษฐกิจโลกแบบหลายศูนย์กลางทำให้สังคมไทยเปลี่ยนแปลง** คือ การขยายตัวของขั้วอำนาจทางเศรษฐกิจใหม่ อาทิ บราซิล รัสเซีย อินเดีย และจีน และการรวมกลุ่มเศรษฐกิจที่สำคัญต่อประเทศไทยโดยเฉพาะการเป็นประชาคมอาเซียนในปี ๒๕๕๘ จะมีผลกระทบต่อการพัฒนาสังคมของไทย โดยเฉพาะการพัฒนาทรัพยากรมนุษย์ที่จะรองรับการรวมกลุ่มทางเศรษฐกิจ ซึ่งย่อมมีผลทางอ้อมต่อการส่งเสริมคุณธรรมและการที่ไทยเข้าสู่เศรษฐกิจโลก ทำให้สังคมไทยเปิดกว้างสู่โลกาภิวัตน์และเกิดการเลื่อนไหลของวัฒนธรรมอย่างไร้พรมแดนเข้าสู่สังคมไทยโดยขาดความรอบรู้ที่จะเป็นภูมิคุ้มกันในการกลั่นกรองที่ดีได้ส่งผลกระทบต่อระบบคุณค่า ความเชื่อพฤติกรรมการดำรงชีวิต และการปฏิสัมพันธ์ในสังคมไทยให้ปรับเปลี่ยนไปจากเดิม คนไทยมีค่านิยมและพฤติกรรมที่เน้นวัตถุนิยมและบริโภคนิยมเพิ่มมากขึ้น ขาดจิตสำนึกสาธารณะ ให้ความสำคัญส่วนตนมากกว่าส่วนรวมการให้คุณค่าและศักดิ์ศรีของความเป็นคน และการยึดหลักธรรมในการดำรงชีวิตเริ่มเสื่อมถอยลง วัฒนธรรมและภูมิปัญญาของชาติถูกละเลยและมีการถ่ายทอดสู่คนรุ่นใหม่น้อย

**๖) ความก้าวหน้าทางเทคโนโลยี** มีบทบาทสำคัญต่อการพัฒนาสังคม รวมทั้งตอบสนองการดำรงชีวิตของประชาชนมากยิ่งขึ้น ทั้งเทคโนโลยีสารสนเทศและการสื่อสารที่เปลี่ยนแปลงไปอย่างรวดเร็ว ผ่านกระแสโลกาภิวัตน์และโลกไซเบอร์ ทำให้สังคมไทยมุ่งแสวงหาความสุขและสร้างอัตลักษณ์ส่วนตัว ผ่านเครือข่ายสังคมออนไลน์ เกิดเป็นวัฒนธรรมที่หลากหลายที่ไม่สามารถบ่งบอกถึงความเป็นไทยได้ชัดเจน นอกจากนี้เทคโนโลยีเกี่ยวกับการทำงาน อาจเป็นภัยคุกคามต่อชีวิตจิตใจ อาทิ การจารกรรมข้อมูลธุรกิจหรือข้อมูลส่วนบุคคล ประเทศที่พัฒนาเทคโนโลยีมาก อาจไม่มีความสมดุลในการพัฒนาระหว่างกายกับจิตใจของกลุ่มคนในสังคมจะทำให้เกิดความเหลื่อมล้ำในการพัฒนา จึงเป็นความท้าทายในการพัฒนาคุณธรรมจริยธรรมของสังคมยุคใหม่

**๗) สังคมมีความเป็นปัจเจกสูง** มีวิถีชีวิตเชื่อมโยงกับความหลากหลายทางวัฒนธรรมจากต่างประเทศมากขึ้น เกิดความเสื่อมถอยด้านคุณธรรมจริยธรรม ขณะที่ชนชั้นกลางมีน้อยไม่เพียงพอในการสร้างกิจกรรมทางเศรษฐกิจ เกิดความเหลื่อมล้ำในสังคมนำไปสู่ความขัดแย้ง และครอบครัว ไม่สามารถดูแลสมาชิกได้เต็มศักยภาพแม้ว่าภาคธุรกิจเอกชนจะมีความรับผิดชอบต่อสังคม ที่นำไปสู่การมีธรรมาภิบาลได้รับความสำคัญมากขึ้นก็ตาม

**๘) การพัฒนาภาคพื้นที่และชุมชน** มีปัญหาความไม่เท่าเทียม มีแนวโน้มของการเปลี่ยนแปลงสู่ความเป็นเมืองเกิดขึ้นอย่างรวดเร็วในทุกภูมิภาค แต่การกระจายอำนาจให้องค์กรปกครองส่วนท้องถิ่นมีความล่าช้าขณะที่ชุมชนมีส่วนร่วมพัฒนาในรูปแบบต่าง ๆ เพิ่มขึ้น เพื่อให้เกิดเครือข่ายการพึ่งตนเองในหลายพื้นที่ แต่ชุมชนก็ยังไม่เข้มแข็งเพียงพอที่จะดำรงวิถีชีวิตที่ดีงามของไทยให้คงอยู่

**๙) ความมั่นคงของประเทศมีความท้าทายในหลายประเด็น** ทั้งความขัดแย้งในบางพื้นที่ที่สั่งสมมานาน อาทิ ความไม่สงบใน ๓ จังหวัดชายแดนภาคใต้ ชนกลุ่มน้อยตามพื้นที่ชายแดน ควบคู่กับประเด็นเรื่องของชาติพันธุ์เชื้อชาติ และชาตินิยม ในอนาคตจะเกิดประชาคมอาเซียนซึ่งต้องสร้างสัมพันธไมตรีระหว่างประเทศสมาชิก ในการพัฒนาภูมิภาคให้ก้าวหน้า ขณะเดียวกัน การทุจริตประพฤติมิชอบเป็นปัญหาสำคัญ และเป็นอุปสรรคต่อการพัฒนาประเทศ

**๑๐) การคอร์รัปชั่นเป็นปัญหาสำคัญของไทย** ปัญหาการทุจริตคอร์รัปชั่นยังคงบ่อนทำลายประเทศแม้ว่าภาครัฐจะมีนโยบายการปราบปรามและรณรงค์ เพื่อป้องกันการทุจริตคอร์รัปชั่นอย่างต่อเนื่อง แต่ภาพลักษณ์การทุจริตคอร์รัปชั่นโดยรวมของประเทศไทยยังไม่ดีขึ้น โดยในปี ๒๕๕๗ อยู่ที่ ๓๘ คะแนน จาก ๑๐๐ คะแนนเต็ม อยู่อันดับที่ ๘๕ จากการจัดอันดับทั้งหมด ๑๗๕ ประเทศทั่วโลก และเป็นอันดับที่ ๑๒ จาก ๒๘ ประเทศในภูมิภาคเอเชียแปซิฟิก และดัชนีชี้วัดภาพลักษณ์ คอร์รัปชั่น ประจำปี ๒๕๕๘ ผลคะแนนภาพลักษณ์คอร์รัปชั่นโลก ประเทศไทย ได้คะแนน ๓๘ คะแนนจากคะแนนเต็ม ๑๐๐ คะแนน อยู่อันดับที่ ๗๖ จาก ๑๖๘ ประเทศทั่วโลก และเป็นอันดับที่ ๓ ในกลุ่มประเทศอาเซียน แม้ว่าจะมีอันดับที่สูงขึ้นจากปีก่อน แต่ก็อยู่ในลำดับที่ต่ำกว่าประเทศเพื่อนบ้านอย่างสิงคโปร์และมาเลเซีย ซึ่งอันดับที่เพิ่มขึ้นอาจเพราะในช่วงหลายปีที่ผ่านมา หลายภาคส่วนได้พยายามมีส่วนร่วมในการแก้ไขปัญหา อาทิ การปลูกฝังความดีให้เด็ก ๆ ในการเรียนการสอนหลักสูตร “โตไปไม่โกง” การดำเนินการ“โรงเรียนคุณธรรม” การสร้าง “สำนึกไทย ไม่โกง” แก่ประชาชนทุกกลุ่มอาชีพ การออกพระราชบัญญัติอำนวยความสะดวก เพื่อช่วยให้การดำเนินงานของภาคธุรกิจเอกชน เมื่อต้องขออนุมัติหรือใบอนุญาตจากภาครัฐมีความรวดเร็วและเที่ยงธรรม การเปิดเผยข้อมูลข่าวสารผ่านช่องทางอิเล็กทรอนิกส์ต่าง ๆ หรือแม้แต่ในรัฐธรรมนูญที่กำลังร่างกันอยู่มีกลไกพิเศษหลายอย่างที่ออกแบบมาเพื่อป้องกันการทุจริตคอร์รัปชั่นโดยเฉพาะ รวมถึงการตื่นตัวของภาคธุรกิจในการต่อต้าน

การทุจริต แต่ในขณะเดียวกันเมื่อมีการสำรวจทัศนคติของประชาชนต่อปัญหาการทุจริตยังพบว่ามีประชาชนบางกลุ่มยอมรับการทุจริตได้หากทำให้ประเทศชาติเจริญ จึงเป็นปัญหาที่น่าเป็นห่วงเพราะจะเป็นอุปสรรคต่อการพัฒนาคุณธรรมจริยธรรมของคนไทยสถานการณ์ดังที่กล่าวมาเป็นสถานการณ์ที่สังคมไทยกำลังเผชิญอยู่ในปัจจุบันและอาจจะเผชิญต่อไปในอนาคต เพราะฉะนั้น นอกจากสังคมไทยจะต้องแสวงหาแนวทางแก้ไขปัญหา

ที่เกิดขึ้นแล้ว ยังต้องเตรียมความพร้อมด้วยการแสวงหาแนวทางเพื่อรับมือกับสถานการณ์ใหม่ ๆ ที่อาจจะส่งผลกระทบทั้งทางบวกและทางลบและเตรียมการป้องกันไม่ให้เกิดผลในทางเสียหายแก่สังคมไทยไว้ก่อนจะสายเกินแก้ ดังนั้น การดำเนินการจัดทำแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙-๒๕๖๔) จึงเป็นแนวทางหนึ่ง เพื่อเป็นกรอบและทิศทางในการขับเคลื่อนสังคมไทยไปสู่สังคมคุณธรรม ท่ามกลางสถานการณ์ต่าง ๆ ทั้งภายในและภายนอกประเทศที่กำลังดำเนินไปอย่างต่อเนื่องและรุนแรงขึ้น

**๒. การประเมินความเสี่ยง**

การประเมินความเสี่ยง ในการส่งเสริมคุณธรรมในระดับประเทศนั้น ได้วิเคราะห์จากการประเมินความเสี่ยงในช่วงแผนพัฒนาเศรษฐกิจและสังคมแห่งชาติ ฉบับที่ ๑๑ (พ.ศ. ๒๕๕๕-๒๕๕๙) ซึ่งประเทศไทยจะเผชิญกับความเสี่ยงที่สำคัญ ๖ ประการ ดังต่อไปนี้

**๑) การบริหารภาครัฐอ่อนแอ** ไม่สามารถขับเคลื่อนการบริหารจัดการได้อย่างมีประสิทธิภาพ ทำให้เกิดความเสื่อมถอยในคุณธรรม อาทิ เจ้าหน้าที่รัฐย่อหย่อนในการปฏิบัติตามหน้าที่ การบังคับใช้กฎหมายไม่จริงจังการดำเนินงานไม่โปร่งใส เกิดการทุจริตประพฤติมิชอบ นำไปสู่ความเหลื่อมล้ำและไม่เป็นธรรมในมิติเศรษฐกิจสังคม การเมือง ส่งผลกระทบต่อความเชื่อถือในด้านคุณธรรมของต่างชาติที่มีต่อประเทศไทย

**๒) โครงสร้างทางเศรษฐกิจไม่สามารถรองรับการเจริญเติบโตอย่างยั่งยืน** เศรษฐกิจไทยยังคงพึ่งพาเศรษฐกิจภายนอกประเทศ ทั้งการส่งออกสินค้า การลงทุน และการนำเข้าพลังงานจากต่างประเทศอย่างมาก จึงมีความอ่อนไหวต่อความผันผวนของเศรษฐกิจโลก และปัจจัยแวดล้อมโลกที่เปลี่ยนแปลงไป การขยายตัวทางเศรษฐกิจขึ้นอยู่กับปัจจัยการผลิตดั้งเดิม โดยเฉพาะทุนและแรงงานราคาถูกที่มีผลิตภาพการผลิตต่ำ เป็นอุปสรรคต่อการเพิ่มความสามารถในการแข่งขันในตลาดโลก ขณะที่เศรษฐกิจในประเทศยังมีความเหลื่อมล้ำ ประชาชนระดับฐานรากซึ่งส่วนใหญ่อยู่ในภาคเกษตรมีรายได้น้อย เมื่อเทียบกับนอกภาคเกษตรประสบความยากจนและมีปัญหาหนี้สินที่เป็นปัจจัยบั่นทอนความเข้มแข็งของเศรษฐกิจไทยและสังคมไทย

**๓) โครงสร้างประชากรที่มีวัยสูงอายุเพิ่มขึ้น** ขณะที่ประชากรวัยเด็กและวัยแรงงานลดลง ประเทศไทยจะเป็นสังคมผู้สูงอายุอย่างสมบูรณ์ในปี ๒๕๖๘ ขณะที่สัดส่วนประชากรวัยเด็กและวัยแรงงานลดลงอย่างต่อเนื่องในช่วงแผนพัฒนาฯ ฉบับที่ ๑๑ อาจกระทบต่อความต้องการแรงงาน ในระบบเศรษฐกิจในอนาคต การแข่งขันเพื่อแย่งชิงแรงงานจะมีมากขึ้น โดยเฉพาะแรงงานคุณภาพ ภาครัฐและครัวเรือนจะมีภาระค่าใช้จ่ายเพิ่มขึ้นในการดูแล และพัฒนาคุณภาพชีวิตของผู้สูงอายุ ในด้านต่าง ๆ ส่งผลต่อภาระงบประมาณของภาครัฐ และค่าใช้จ่ายของครัวเรือนในการดูแลสุขภาพจิตและสุขภาพทางกาย และการจัดสวัสดิการทางสังคม

**๔) ค่านิยมที่ดีงามเสื่อมถอยและประเพณีดั้งเดิมถูกบิดเบือน** เนื่องด้วยการเปลี่ยนแปลงภายใต้กระแสโลกาภิวัตน์ ส่งผลให้สังคมไทยมีความเป็นวัตถุนิยม ให้ความสำคัญกับศีลธรรมและวัฒนธรรมที่ดีงามลดลง ทั้งการดำรงชีวิตประจำวัน การใช้ชีวิตและความสัมพันธ์กับผู้อื่น มุ่งหารายได้เพื่อสนองความต้องการบริโภค การช่วยเหลือเกื้อกูลกันลดลง ความมีน้ำใจไมตรีน้อยลง แก่งแย่ง เอารัดเอาเปรียบกันขาดความสามัคคี ไม่เคารพสิทธิผู้อื่นและขาดการยึดถือประโยชน์ส่วนรวม

**๕) ฐานทรัพยากรธรรมชาติและสภาพแวดล้อมของประเทศมีแนวโน้มเสื่อมโทรมรุนแรง** จากการเปลี่ยนแปลงทั้งในด้านกายภาพ การใช้ประโยชน์ การเปลี่ยนแปลงสภาพภูมิอากาศส่งผลให้สถานการณ์และแนวโน้มความเสื่อมโทรมของทรัพยากรธรรมชาติ และสิ่งแวดล้อมทวีความรุนแรง โดยเฉพาะน้ำท่วม ภัยแล้ง การใช้ทรัพยากรอย่างสิ้นเปลือง ไม่คุ้มค่า และปริมาณของเสีย ที่เพิ่มขึ้น นำไปสู่ความเสี่ยงต่อการสูญเสียความหลากหลายทางชีวภาพ รวมไปถึงการกัดเซาะชายฝั่งอย่างต่อเนื่อง ขณะที่ภัยพิบัติจะเกิดขึ้นบ่อยครั้ง กระทบต่อฐานการผลิตภาคเกษตร ความมั่นคงด้านอาหาร พลังงาน สุขภาวะและคุณภาพชีวิตของประชาชน

**๖) ประเทศไทยยังคงมีความเสี่ยงด้านความมั่นคง** ทั้งที่มาจากปัญหาการก่อความไม่สงบในประเทศปัญหาการก่อการร้าย วิกฤตเศรษฐกิจและการแข่งขันด้านต่าง ๆ ในเวทีระหว่างประเทศ รวมทั้งภัยพิบัติที่เกิดจากมนุษย์และธรรมชาติ มีความรุนแรงและผลกระทบสูงในระยะต่อไปเป็นประเด็นท้าทายต่อการบริหารจัดการความเสี่ยงทั้งการบริหารวิกฤต การเตรียมความพร้อมเพื่อตอบสนองอย่างฉับไวและการบริหารจัดการในภาวะฉุกเฉินรวมทั้งการเสริมสร้างศักยภาพของประเทศให้มีความเข้มแข็งทางเศรษฐกิจและสังคม

**๓. สภาพและปัญหาด้านคุณธรรมจริยธรรมในสังคมไทย**

ในสังคมไทยมีปัญหาความเสื่อมถอยในด้านคุณธรรมจริยธรรมของคนทั้งในระดับนักการเมืองข้าราชการ หรือคนในแวดวงอาชีพต่าง ๆ ภาพที่เห็นชัดเจนและเป็นข่าวอยู่ทุกวันก็คือ การทุจริตคอร์รัปชั่น การก่ออาชญากรรม การประพฤติผิดหรือละเมิดระเบียบวินัยการจราจร การเสพและการค้ายาเสพติด ซึ่งแพร่ระบาดในกลุ่มเด็กและเยาวชนไทย ตั้งแต่ระดับประถมศึกษาจนถึงอุดมศึกษา เป็นต้น ซึ่งเห็นได้จากการรายงานข้อมูลดังต่อไปนี้

**๓.**๑ กระทรวงวัฒนธรรม ร่วมกับสวนดุสิตโพล มหาวิทยาลัยราชภัฏสวนดุสิต (มสด.) (๒๕๕๑) สำรวจการรับรู้ภาพลักษณ์ ความพึงพอใจและความคิดเห็น ตลอดระยะเวลา ๔ ปี ที่ก่อตั้งกระทรวงวัฒนธรรมขึ้นมาพบว่า วัฒนธรรมไทยที่ประชาชนเห็นว่ากำลังเป็นปัญหาและต้องการให้กระทรวงวัฒนธรรมแก้ไขอย่างเร่งด่วน๑๐ ปัญหา ได้แก่ ปัญหาการแต่งกายไม่สุภาพส่อไปในทางยั่วยุของวัยรุ่นหรือดารา รูปแบบชุดนักเรียนนักศึกษาที่ไม่เหมาะสม ปัญหาด้านคุณธรรมจริยธรรม การเสื่อมถอยของจิตสำนึกที่ดีงาม และความซื่อสัตย์สุจริต ปัญหาการขาดความกตัญญูไม่เชื่อฟังบิดามารดาขาดความสำรวมในกิริยามารยาทและการมีสัมมาคารวะต่อผู้ใหญ่ ปัญหาการสืบสานวัฒนธรรมประเพณี ขาดการรณรงค์เกี่ยวกับวัฒนธรรมอย่างพอเพียง ปัญหาในเรื่องอบายมุข การมั่วสุมของเด็กวัยรุ่น เช่น การดื่มสุรา การเสพยาเสพติด การค้าประเวณี การเที่ยวกลางคืน

ปัญหาการมีเพศสัมพันธ์ก่อนวัยอันควร ปัญหาวัฒนธรรมไทยถูกชาวต่างชาติกลืน ปัญหาสื่อต่าง ๆ ที่เผยแพร่ภาพและเนื้อหาที่ไม่เหมาะสม เช่น เว็บไซต์ลามกฉากเลิฟซีนในละคร ซีดีลามก เป็นต้น ปัญหาความเสื่อมโทรมทางศาสนา และปัญหาการขาดระเบียบวินัยความรับผิดชอบในหน้าที่ของประชาชน (สุทธิวรรณ ตันติรจนาวงศ์ และ ศศิกาญจน์ ทวิสุวรรณ, ๒๕๕๒)

ต่อมาในปี ๒๕๕๘ กระทรวงวัฒนธรรม ร่วมกับสวนดุสิตโพล มหาวิทยาลัยสวนดุสิต ดำเนินการสำรวจความคิดเห็นของประชาชนทั่วประเทศ จำนวน ๓,๑๐๖ คน ระหว่างวันที่ ๑๐-๑๘ สิงหาคม ๒๕๕๘ พบว่าประชาชนคาดหวังให้กระทรวงวัฒนธรรม ดำเนินการในเรื่องเหล่านี้อย่างต่อเนื่องและจริงจัง คือ การนำศิลปวัฒนธรรมไทยมาผสมผสานกับความทันสมัยเพื่อให้น่าสนใจ การปลูกฝังค่านิยม จิตสำนึกที่ดีแก่เยาวชนไทยส่งเสริมสนับสนุนกิจกรรมที่เกี่ยวข้องกับวัฒนธรรมไทย การสร้างความร่วมมือกับทุกภาคส่วนเพื่ออนุรักษ์วัฒนธรรมไทยให้มีสืบไป นำการแสดงแบบไทย ๆ มาเผยแพร่ให้มากขึ้น รณรงค์ค่านิยมที่ถูกต้องให้กับคนไทย การมอบรางวัลต่าง ๆ เพื่อเป็นกำลังใจและเป็นแบบอย่างให้ผู้อื่นได้ปฏิบัติตาม การอนุรักษ์ฟื้นฟูวัฒนธรรมท้องถิ่นและพื้นบ้านของแต่ละจังหวัด การช่วยเหลือชุมชน และส่งเสริมการสร้างรายได้จากของพื้นบ้าน ส่งเสริมการแต่งกายที่เหมาะสมการเตรียมความพร้อมเพื่อเข้าสู่ประชาคมอาเซียน ส่งเสริมเรื่องคุณธรรมจริยธรรม และการปลูกจิตสำนึกที่ดีการขึ้นทะเบียนมรดกโลก และจัดกิจกรรมวัฒนธรรมที่เน้นกลุ่มเป้าหมายผู้เข้าร่วมงาน คือ เด็กและเยาวชนเป็นหลัก

**๓.๒ สำนักงานคณะกรรมการข้าราชการพลเรือน หรือ ก.พ. ได้วิเคราะห์สภาพปัญหาของเจ้าหน้าที่ของรัฐที่เกี่ยวกับคุณธรรม จริยธรรมและการทุจริตประพฤติมิชอบในราชการ**เพื่อประกอบการจัดทำยุทธศาสตร์การส่งเสริมคุณธรรม จริยธรรมในภาครัฐ (พ.ศ. ๒๕๕๑-๒๕๕๕) พบปัจจัยสำคัญที่ก่อให้เกิดปัญหารวม ๖ ประการคือ

๑) ปัจจัยด้านการใช้อำนาจและหน้าที่ตามกฎหมายของเจ้าหน้าที่ของรัฐในทางที่ผิด หลีกเลี่ยงการบังคับใช้กฎหมาย แสวงหาประโยชน์ให้ตนเองและพวกพ้อง

๒) ปัจจัยด้านคุณธรรมและจริยธรรมของเจ้าหน้าที่ของรัฐในการดำเนินการบางอย่างที่อาจไม่ผิดกฎหมายแต่ขัดกับหลักคุณธรรม

๓) ปัจจัยทางวัฒนธรรม ทัศนคติ และค่านิยมที่หล่อหลอมให้เกิดกระบวนทัศน์ที่ไม่ถูกต้อง

๔) ปัจจัยเชิงสังคมและการเมืองที่มีลักษณะอุปถัมภ์ มีความไม่เท่าเทียมกันสูง

๕) ปัจจัยทางเศรษฐกิจที่มีลักษณะผูกขาดและแข่งขันกันอย่างไม่เป็นธรรม

๖) ปัจจัยทางด้านการกำกับดูแล การบริหารงานบุคคลของส่วนราชการเกี่ยวกับหลักเกณฑ์และวิธีการขององค์การกลางบริหารงานบุคคล ที่มีการนำไปปฏิบัติโดยสร้างความไม่เป็นธรรม เช่น การสรรหาบุคคลเข้ารับราชการ การเลื่อนเงินเดือนการแต่งตั้งข้าราชการเป็นระดับสูงขึ้น การกำหนดตำแหน่งหัวหน้าหน่วยงานระดับจังหวัด อำเภอ การโยกย้ายการถูกสอบสวนและการลงโทษทางวินัย เป็นต้น

เมื่อวิเคราะห์สภาพปัญหาดังกล่าวแล้ว จึงเห็นสมควรวางแนวทางการแก้ไขปัญหาดังกล่าวออกเป็น ๕ ด้าน คือ

(๑) มาตรการทางสังคม โดยการกำหนดมาตรฐานทางจริยธรรม เฝ้าระวังสาธารณะ ส่งเสริมระบบคุณธรรม สร้างค่านิยม ทัศนคติที่ต่อต้านการทุจริต และสร้างกลไกให้ประชาชนสามารถเข้ามามีส่วนร่วมในการตรวจสอบได้อย่างเข้มแข็ง มีสื่อที่มีเสรีภาพในการทำหน้าที่ตรวจสอบ

(๒) มาตรการทางด้านกฎหมาย โดยการพัฒนากฎหมายที่เกี่ยวข้องกับการปราบปรามการทุจริต ให้ทันสมัยและสอดคล้องกับปัญหาการทุจริตที่พัฒนารูปแบบหรือเปลี่ยนไป มีการปฏิรูปกฎระเบียบต่าง ๆ ให้ทันสมัยเพื่อลดการใช้ดุลพินิจของเจ้าหน้าที่ของรัฐ และมีการบังคับใช้กฎหมายอย่างจริงจัง

(๓) มาตรการทางด้านเศรษฐกิจ โดยการพยายามให้การแทรกแซงการดำเนินกิจกรรมทางเศรษฐกิจของภาครัฐมีความเหมาะสม โดยให้ภาครัฐมีบทบาทในเรื่องที่เกี่ยวข้องกับภาคเศรษฐกิจที่เกี่ยวข้องกับบริการสาธารณะและสินค้าที่สร้างรายได้ให้ประเทศ หรือสินค้าบางประเภทที่เกี่ยวข้องกับความจำเป็นและความเป็นธรรมทางสังคม

(๔) มาตรการทางการเมือง โดยส่งเสริมการปกครองในระบอบประชาธิปไตยอันมีพระมหากษัตริย์ทรงเป็นพระประมุข ป้องกันไม่ให้เกิดการผูกขาดการใช้อำนาจดุลยพินิจในการตัดสินใจด้วยการเสริมสร้าง ธรรมาภิบาลในการบริหาร ทั้งในภาครัฐและภาคเอกชนและส่งเสริมการกระจายอำนาจอย่างแท้จริง

(๕) มาตรการสำหรับข้าราชการและระบบราชการ เป็นต้นว่า การกำหนดมาตรฐานทางจริยธรรมให้แก่ข้าราชการและเจ้าหน้าที่ของรัฐ การส่งเสริมระบบคุณธรรมโดยสร้างผู้นำในการขับเคลื่อนคุณธรรมในทุกองค์กร ทุกระดับ เพื่อเป็นต้นแบบให้ข้าราชการได้เรียนรู้และปฏิบัติตาม การพัฒนาข้าราชการทุกระดับอย่างจริงจังและต่อเนื่อง ให้มีความรู้ความเข้าใจในเรื่องพฤติกรรมที่แสดงให้เห็นการมีคุณธรรม จริยธรรม และตัดสินใจที่กระทำหรือไม่กระทำการให้ได้อย่างเหมาะสม การสร้างค่านิยม และทัศนคติที่ต่อต้านการทุจริตและรณรงค์ส่งเสริมยกย่องข้าราชการที่ดี มีความรู้คู่คุณธรรม รวมทั้งการปรับปรุงระบบบริหารงานบุคคลให้เอื้อต่อการส่งเสริมคุณธรรมจริยธรรมและให้เกิดผลในทางปฏิบัติ เป็นต้น

ต่อมาเมื่อมีการกำหนดประมวลจริยธรรมข้าราชการพลเรือนให้เป็นมาตรฐานทางจริยธรรมของข้าราชการตามรัฐธรรมนูญแห่งราชอาณาจักรไทย พ.ศ. ๒๕๕๐ มาตรา ๒๗๙ โดยประกาศในราชกิจจานุเบกษาเมื่อวันที่ ๕ พฤศจิกายน ๒๕๕๒ เล่มที่ ๑๒๖ ตอนพิเศษ ๑๖๒ ง หน้า ๗๓-๘๖ และมีผลใช้บังคับตั้งแต่วันที่ ๒ กุมภาพันธ์ ๒๕๕๓

สำนักงาน ก.พ. ได้ติดตามประเมินผลการปฏิบัติตามประมวลจริยธรรม และสถานภาพทางจริยธรรมของข้าราชการมาอย่างต่อเนื่อง ทั้งนี้ ผลการศึกษาล่าสุดในปี พ.ศ. ๒๕๕๗ สำนักงาน ก.พ. โดยความร่วมมือกับสวนดุสิตโพล มหาวิทยาลัยสวนดุสิต ได้ดำเนินการสำรวจสถานภาพทางจริยธรรมของข้าราชการจากข้าราชการพลเรือนในสังกัดกรม กระทรวงทั้งในส่วนกลางและส่วนภูมิภาค จำนวน ๒,๘๑๐ คน พบผลการสำรวจโดยสรุปว่า

ข้าราชการพลเรือนมีการรับรู้ประมวลจริยธรรมคิดเป็นร้อยละ ๘๘.๐๖ โดยให้ความสำคัญในการปฏิบัติตามประมวลจริยธรรมมากที่สุดในด้านการมีจิตสำนึกที่ดี มีความรับผิดชอบต่อหน้าที่และมีความเสียสละ (ร้อยละ ๘๖.๑๒) รองลงมา ในด้านการปฏิบัติหน้าที่อย่างรวดเร็ว โปร่งใสและสามารถตรวจสอบได้ (ร้อยละ ๕๖.๗๘) และด้านการใช้ดุลพินิจตัดสินใจในการปฏิบัติหน้าที่ด้วยความรู้ ความสามารถตรงไปตรงมาและไม่เลือกปฏิบัติ(ร้อยละ ๓๒.๖๓) ตามลำดับ

นอกจากนั้นยังพบว่าข้าราชการมีความพึงพอใจต่อการปฏิบัติตนของข้าราชการในระดับ ดีมาก ในประเด็นการไม่ยึดติดกับค่านิยมรับค่าตอบแทน เงินใต้โต๊ะ และของรางวัล (ค่าเฉลี่ย ๓.๙๔) ปฏิบัติหน้าที่โดยมุ่งประสิทธิภาพ ประสิทธิผลและผลสัมฤทธิ์ของงานเพื่อประโยชน์ต่อสังคม (ค่าเฉลี่ย ๓.๙๑) และปฏิบัติหน้าที่ด้วยความซื่อสัตย์ โปร่งใสและยุติธรรม (ค่าเฉลี่ย ๓.๘๘)

สำหรับปัญหาและอุปสรรคในการปฏิบัติตามประมวลจริยธรรมข้าราชการพลเรือน คือ ข้าราชการบางส่วนยังมีความรู้ ความเข้าใจ และมองข้ามความสำคัญของการปฏิบัติตามประมวลจริยธรรม การรณรงค์ส่งเสริมและปลูกฝังจิตสำนึกในเรื่องจริยธรรม ยังดำเนินการได้ไม่ต่อเนื่องและจริงจัง การประชาสัมพันธ์เผยแพร่สาระสำคัญประมวลจริยธรรมยังอาจไม่ทั่วถึง และผู้บังคับบัญชายังไม่ให้ความสำคัญในการปฏิบัติตามประมวลจริยธรรม เป็นต้น รวมทั้งได้เสนอแนะให้มีการเสริมสร้างความรู้ความเข้าใจและการปลูกจิตสำนึกในการปฏิบัติตนตามประมวลจริยธรรมอย่างต่อเนื่อง โดยมีผู้บริหารทุกระดับเป็นต้นแบบ และยกย่องเชิดชูเกียรติข้าราชการที่มีความประพฤติที่ดีให้เป็นแบบอย่าง และเผยแพร่ออกสู่สังคมในวงกว้าง เป็นต้น

**๓.๓ ศูนย์สำรวจความคิดเห็น “NIDA Poll” ร่วมกับ “ศูนย์ศึกษาเศรษฐกิจพอเพียง” สถาบันบัณฑิตพัฒนบริหารศาสตร์ (NIDA)** เปิดเผยผลสำรวจความคิดเห็นของประชาชน เรื่อง “คุณธรรมตามหลักปรัชญาของเศรษฐกิจพอเพียง” ทำการสำรวจระหว่างวันที่ ๒๐-๒๑ ตุลาคม ๒๕๕๗ จากประชาชนทั่วประเทศ กระจายทั่วทุกภูมิภาค ระดับการศึกษา และอาชีพ รวมทั้งสิ้นจำนวน ๑,๒๕๑ หน่วยตัวอย่าง เกี่ยวกับการส่งเสริมคุณธรรมและจริยธรรมตามเงื่อนไขคุณธรรมตามหลักปรัชญาของเศรษฐกิจพอเพียง และค่านิยมหลักของคนไทย ๑๒ ประการตามนโยบายของคณะรักษาความสงบแห่งชาติ (คสช.)

จากผลการสำรวจเมื่อถามถึงความคิดเห็นของประชาชนที่มีต่อปัญหาทางด้านคุณธรรมจริยธรรม ที่เป็นปัญหาใหญ่ที่สุดของสังคมไทยในปัจจุบัน พบว่า

ประชาชนส่วนใหญ่ ร้อยละ ๕๐.๖๘ ระบุว่า เป็นเรื่องของความซื่อสัตย์ สุจริต การทุจริตคอร์รัปชั่น ร้อยละ ๑๔.๙๕ ระบุว่า เป็นเรื่องของการเสียสละ แบ่งปัน ขาดความมีน้ำใจ เห็นแก่ประโยชนส่วนตนมากกว่าส่วนรวม ร้อยละ ๑๒.๔๗

ระบุว่า เป็นเรื่องของการขาดความสามัคคีปรองดอง รักใคร่กลมเกลียว เกิดความขัดแย้งในสังคม ร้อยละ ๗.๙๙ ระบุว่า เป็นเรื่องของการขาดจิตสำนึกในเรื่องคุณธรรม จริยธรรม และการประพฤติผิดศีลธรรมอันดีงาม ร้อยละ ๔.๔๘

ระบุว่า เป็นเรื่องของการไม่รักษากฎหมายขาดความมีระเบียบวินัย ไม่เคารพสิทธิผู้อื่น ขาดความรับผิดชอบต่อสังคม ร้อยละ ๑.๒๐

ระบุว่า เป็นเรื่องของการไม่ละอาย ไม่เกรงกลัวต่อบาป ร้อยละ ๗.๗๕

ระบุว่า อื่น ๆ เช่น การขาดสติ การไม่รักษาขนบธรรมเนียม ประเพณีวัฒนธรรมไทย การไม่รู้จักให้อภัยซึ่งกันและกัน ขาดความอดทน อดกลั้น ความไม่เท่าเทียมกัน ความไม่ยุติธรรมใช้อำนาจในทางที่ผิด ปัญหาสังคม ค่านิยมที่ผิด ๆ ในเรื่องวัตถุนิยม และร้อยละ ๐.๔๘ ไม่ระบุ ไม่แน่ใจเมื่อถามถึงระดับความสำคัญต่อการเร่งดำเนินกิจกรรมเพื่อส่งเสริมคุณธรรมจริยธรรมในประเทศไทยพบว่า ร้อยละ ๔๑.๔๑ ระบุว่า เป็นเรื่องเร่งด่วนที่สุด ร้อยละ ๔๙.๘๐

ระบุว่า เร่งด่วนมาก ร้อยละ ๐.๐๘ ระบุว่าเร่งด่วนปานกลาง ร้อยละ ๖.๗๑ ระบุว่า เร่งด่วนน้อย ร้อยละ ๐.๙๖ ระบุว่า เร่งด่วนน้อยที่สุด และร้อยละ ๑.๐๔ระบุว่าไม่ใช่เรื่องเร่งด่วน

ด้านความคิดเห็นของประชาชนที่มีต่อหน่วยงาน องค์กร หรือบุคคล ที่ควรมีบทบาทหลักในการดำเนินกิจกรรม เพื่อส่งเสริมคุณธรรมจริยธรรมในสังคมไทยมากที่สุด พบว่า ประชาชนส่วนใหญ่ ร้อยละ ๓๓.๕๗ ระบุว่า เป็นสถานศึกษา รองลงมา ร้อยละ ๓๐.๖๒

ระบุว่า เป็นหน่วยงานภาครัฐ ได้แก่ รัฐบาล กระทรวงวัฒนธรรม องค์กรปกครองส่วนท้องถิ่น

ร้อยละ ๘.๖๓ ระบุว่า เป็นองค์กรทางศาสนา ร้อยละ ๖.๐๐

ระบุว่า เป็นสื่อมวลชนร้อยละ ๕.๒๘

ระบุว่า เป็นสำนักงานป้องกันและปราบปรามการทุจริตแห่งชาติ (ปปช.) ร้อยละ ๓.๐๔

ระบุว่าเป็นตำรวจ ร้อยละ ๐.๙๖

ระบุว่า เป็นสำนักงานตรวจเงินแผ่นดิน ร้อยละ ๑๑.๓๕

ระบุว่า อื่น ๆ ได้แก่ ผู้นำประเทศนายกรัฐมนตรี นักการเมือง ผู้นำชุมชน ผู้นำศาสนา สถาบันครอบครัว ประชาชนและทุก ๆ ฝ่ายควรร่วมมือกันและร้อยละ ๐.๕๖ ไม่ระบุ ไม่แน่ใจ เมื่อถามถึงการรับรู้ของประชาชนเกี่ยวกับค่านิยมหลักของคนไทย ๑๒ ประการ ตามนโยบายของ คสช. พบว่า ประชาชนส่วนใหญ่ ร้อยละ ๕๒.๑๒ ระบุว่า ไม่ทราบถึงค่านิยมหลักของคนไทย ๑๒ ประการตามนโยบายของ คสช. ขณะที่ ร้อยละ ๔๗.๘๘ ระบุว่า ทราบ เมื่อถามถึงการส่งเสริมให้นักเรียนท่องค่านิยมหลักของคนไทย ๑๒ ประการในโรงเรียน ว่าจะช่วยปลูกฝังค่านิยมดังกล่าวแก่เด็กได้ในระดับใด พบว่า ร้อยละ ๑๘.๖๓ ระบุว่าจะสามารถช่วยปลูกฝังค่านิยมดังกล่าวให้แก่เด็กได้มากที่สุด ร้อยละ ๕๓.๗๒ ระบุว่า ช่วยได้มาก ร้อยละ ๐.๑๖ระบุว่า ช่วยได้ปานกลาง ร้อยละ ๒๑.๔๒ ระบุว่า ช่วยได้น้อย ร้อยละ ๒.๘๘ ระบุว่า ช่วยได้น้อยที่สุด ร้อยละ ๓.๑๒ระบุว่า ไม่สามารถช่วยได้เลย และ ร้อยละ ๐.๐๘ ไม่ระบุ ไม่แน่ใจ

**๓.๔ โครงการพัฒนาเครือข่ายการจัดการเชิงพื้นที่ในการวิเคราะห์สภาวการณ์และขับเคลื่อนการพัฒนาคุณภาพชีวิตเด็กและเยาวชน (Child Watch) โดยการสนับสนุนของสำนักงานกองทุนสนับสนุนการสร้างเสริมสุขภาพ (สสส.)** ได้ดำเนินการสำรวจสภาวการณ์เด็กและเยาวชนในรอบปี ๒๕๕๔-๒๕๕๕โดยครอบคลุมการสำรวจการใช้ชีวิตของเด็กและเยาวชนในช่วงวัยต่าง ๆ ในพื้นที่จังหวัดกลุ่มตัวอย่างทั่วประเทศกว่า๒๕,๙๗๕ คน ในพื้นที่ ๗ ภูมิภาค แบ่งเป็น ภาคเหนือ ๕,๒๐๕ คน (เชียงใหม่ น่าน ลำปาง พิษณุโลก) ภาคตะวันออกเฉียงเหนือตอนบน ๓,๐๐๓ คน (สกลนคร อุดรธานี นครพนม) ภาคตะวันออกเฉียงเหนือตอนล่าง ๒,๘๐๐ คน(มหาสารคาม มุกดาหาร อุบลราชธานี) ภาคกลาง ๕,๐๐๑ คน (กาญจนบุรี นครปฐม พระนครศรีอยุธยา เพชรบุรี สิงห์บุรี) ภาคตะวันออก ๒,๐๐๐ คน (สมุทรปราการ สระแก้ว) ภาคใต้ ๖,๐๐๓ คน (นครศรีธรรมราช ภูเก็ต ยะลา)และกรุงเทพมหานคร ๑,๙๖๓ คน โดยในปี ๒๕๕๔-๒๕๕๕ มีสภาวการณ์หรือแนวโน้มที่น่าสนใจดังนี้

(๔.๑) สภาวการณ์ด้านครอบครัว พบว่า เด็กไทยในปัจจุบันไม่ได้อาศัยอยู่กับพ่อแม่ หรือพ่อแม่แยกทางกันสูงถึงร้อยละ ๓๖ และเด็กที่ไม่ได้อยู่กับพ่อแม่ มีอัตราการสูบบุหรี่และดื่มแอลกอฮอล์ สูงกว่าเด็กที่อยู่กับพ่อแม่ ถึงร้อยละ ๓.๒

(๔.๒) สภาวการณ์ทางเพศ พบว่า สถานการณ์แม่วัยรุ่นอายุ ๑๙ ปี และต่ำกว่า ยังคงเป็น

สถานการณ์ที่น่าจับตามอง เนื่องจากในปี ๒๕๕๔ มีจำนวนแม่วัยรุ่นของไทยสูงถึง ๑๒๙,๓๒๑ คน หรือเฉลี่ยจำนวนที่เพิ่มขึ้นต่อวัน ๆ ละ ๓๕๔ คน ซึ่งเพิ่มขึ้นจากปี ๒๕๕๑ ที่มีจำนวนแม่วัยรุ่นเพียง ๖๙,๘๗๔ คน เกือบเท่าตัว ทำให้ประเทศไทยเป็นประเทศที่มีอัตราการเพิ่มขึ้นของจำนวนแม่วัยรุ่นที่สูงมากประเทศหนึ่งในเอเชีย

นอกจากนี้ปรากฏการณ์แม่วัยรุ่นเองยังสอดคล้องกับข้อมูลสภาวการณ์เด็กและเยาวชนในปี ๒๕๕๕ ซึ่งพบว่าเด็กและเยาวชนโดยเฉลี่ยกว่าร้อยละ ๒๑ ยอมรับการมีเพศสัมพันธ์ก่อนแต่งและอยู่ก่อนแต่ง โดยเฉพาะอย่างยิ่งในระดับอุดมศึกษาที่มีเด็กกว่าร้อยละ ๒๗ (อาชีวศึกษาร้อยละ ๒๔ มัธยมศึกษาตอนปลาย ๒๐ มัธยมศึกษาตอนต้น ๑๗ และประถมศึกษาร้อยละ ๑๔) ขณะเดียวกันมีเด็กเฉลี่ยเพียงร้อยละ ๓๐ เท่านั้นที่ระบุว่า ตนเองมีความรู้เรื่องอุปกรณ์คุมกำเนิด และการติดต่อของกามโรคและโรคติดต่อทางเพศสัมพันธ์เป็นอย่างดี

(๔.๓) สภาวการณ์ด้านความเสี่ยงและอบายมุข พบว่า ยังคงอยู่ในระดับใกล้เคียงกับปี ๒๕๕๔ โดยพบว่า เด็กไทยเฉลี่ยร้อยละ ๒๐ หรือ ๑ ใน ๕ เล่นพนันฟุตบอลและซื้อลอตเตอรี่ หรือหวยใต้ดินเป็นครั้งคราวถึงเป็นประจำ โดยเด็กในระดับอุดมศึกษาถือเป็นช่วงวัยที่เล่นพนันฟุตบอลและซื้อลอตเตอรี่ หรือหวยใต้ดินสูงที่สุดเฉลี่ยร้อยละ ๒๘ และ ๓๐ ตามลำดับ ขณะที่เด็กในระดับประถมศึกษาเป็นช่วงวัยที่เล่นพนันฟุตบอล และซื้อลอตเตอรี่หรือหวยใต้ดินน้อยที่สุดเฉลี่ยร้อยละ ๑๑ และ ๑๕ ตามลำดับ และเมื่อพิจารณาถึงเรื่องผลสัมฤทธิ์ทางการศึกษาแล้วจะพบว่า เด็กซึ่งมีผลสัมฤทธิ์ทางการศึกษาสูงจะมีแนวโน้มที่จะเล่นการพนันน้อยกว่าเด็กซึ่งมีผลสัมฤทธิ์ทางการเรียนต่ำ โดยพบว่า เด็กซึ่งมีผลสัมฤทธิ์ทางการศึกษาสูงกว่า ๒.๕ เฉลี่ยร้อยละ ๑๘ มีพฤติกรรมเล่นพนันฟุตบอล และซื้อลอตเตอรี่หรือหวยใต้ดิน และที่เด็กซึ่งมีผลสัมฤทธิ์ทางการศึกษาน้อยกว่า ๒.๕ มีมากถึงร้อยละ ๒๕ นอกจากนี้ เมื่อได้ทำการวิเคราะห์ถึงปัจจัยเชิงสาเหตุแล้วจะพบว่า ปัจจัยที่สำคัญซึ่งส่งผลต่อพฤติกรรมการเล่นพนันของเด็กนั้นเกิดจากปัจจัย “ด้านครอบครัว” และ “กลุ่มเพื่อน” ของเด็กนอกจากนี้ ในเรื่องสิ่งเสพติดและปัญหาความรุนแรงซึ่งเป็นปัญหาสำคัญของสังคมไทย

ในปัจจุบันจะพบว่าเด็กและเยาวชนไทยเกือบ ๑ ใน ๔ (ร้อยละ ๒๒) พบเห็นการเสพยาเสพติดร้ายแรงในสถานศึกษาเป็นครั้งคราวถึงเป็นประจำ โดยเมื่อนำมาคำนวณเทียบกับจำนวนเด็กและเยาวชนในระบบการศึกษา ซึ่งมีกว่า ๑๑ ล้านคน จะพบว่า เด็กไทยกว่า ๒.๗ ล้านคน กำลังตกอยู่ในความเสี่ยงจากปัญหายาเสพติด โดยเฉพาะอย่างยิ่งในกลุ่มเด็กซึ่งมีผลสัมฤทธิ์ทางการเรียน น้อยกว่า ๒.๕ ซึ่งถือเป็นกลุ่มเยาวชน ซึ่งมีความเสี่ยงอย่างมากที่จะกลายเป็นเด็กซึ่งหลุดออกจากระบบการศึกษา ซึ่งสอดคล้องกับข้อมูลการสำรวจสภาวการณ์เด็กในปี ๒๕๕๕ ที่พบว่า เด็กซึ่งมีเกรดเฉลี่ยน้อยกว่า ๒.๕ เฉลี่ยร้อยละ ๒๙ มีโอกาสพบเห็นการเสพยาเสพติดร้ายแรงในสถานศึกษาเป็นครั้งคราวถึงเป็นประจำ ซึ่งสูงกว่าเด็กซึ่งมีเกรดเฉลี่ยมากกว่า ๒.๕ ซึ่งมีเพียงร้อยละ ๒๒ในประเด็นด้านความรุนแรงพบว่า เด็กไทยกว่าร้อยละ ๓๔ เคยพบเห็นการพกพาอาวุธเป็นครั้งคราวถึงเป็นประจำ และเคยพบเห็นการทำร้ายร่างกายในสถานศึกษาเป็นครั้งคราวถึงเป็นประจำ และนอกจากนี้ ยังพบอีกว่ามีเด็กถึงร้อยละ ๒๖ เคยพบเห็นหรือเคยถูกขู่กรรโชกทรัพย์หรือรีดไถเงิน โดยนอกจากนี้ยังพบอีกว่าระดับผลสัมฤทธิ์ทางการศึกษาของเด็กเอง มีความสัมพันธ์ต่อพฤติกรรมการใช้ความรุนแรงของ

เด็กไทยโดยพบว่าเด็กเกรดเฉลี่ยน้อยกว่า ๒.๕ มักจะมีประสบการณ์เคยพบเห็นหรือเคยถูกกระทำรุนแรงที่สูงกว่าเด็กที่มีผลสัมฤทธิ์ทางการเรียนสูงกว่า ๒.๕ ขณะเดียวกันเมื่อทำการวิเคราะห์ความสัมพันธ์ของข้อมูลและปัจจัยเชิงสาเหตุแล้วจะพบว่าปัจจัยเรื่อง “ชุมชน” “ครอบครัว” และ “เพื่อน” ถือเป็นปัจจัยซึ่งมีอิทธิพลอย่างมากต่อการพบเห็นพฤติกรรมการใช้ความรุนแรงของเด็กและเยาวชน ซึ่งหากเด็กต้องตกอยู่ในสภาวการณ์ดังกล่าวเช่นนี้ นานวันเข้าเด็กย่อมซึมซับเอาพฤติกรรมการใช้ความรุนแรงเหล่านี้เป็นของตนในที่สุด

(๔.๔) สภาวการณ์ด้านคุณธรรมและจริยธรรมในปี ๒๕๕๕ พบว่า มีเด็กและเยาวชนที่ยังเชื่อเรื่อง“กฎแห่งกรรม ทำดีได้ดี ทำชั่วได้ชั่ว” เพียงร้อยละ ๕๖ ซึ่งลดลงจากร้อยละ ๖๒ ปี ๒๕๕๒ นอกจากนี้ จากการสำรวจด้วยข้อคำถามใหม่ที่เพิ่มขึ้นยังพบอีกว่า ทัศนคติของเด็กและเยาวชนไทย ต่อเรื่อง “ความดีสามารถเอาชนะความชั่วได้”มีเพียงร้อยละ ๕๑ เท่านั้น และยังพบอีกว่า มีเด็กและเยาวชนเพียงร้อยละ ๓๙ เท่านั้นที่ยังบอกว่าตนเองยังดำเนินชีวิตตามหลักศาสนา เช่น ถือศีล ปฏิบัติตามหลักศาสนาคำสอนของศาสดา ซึ่งหากพิจารณาตามระดับการศึกษาจะพบว่า เด็กยิ่งโตยิ่งหย่อนการปฏิบัติศาสนกิจ แต่อย่างไรก็ตาม ในภาพรวมพบว่า มีเด็กสวดมนต์ไหว้พระหรือประกอบศาสนกิจประจำวันบ่อยครั้งถึงเป็นประจำเพิ่มสูงขึ้นจากร้อยละ ๒๗ ในปี ๒๕๕๒ เป็นร้อยละ ๓๔ ในปี ๒๕๕๕ ทั้งนี้ จากข้อคำถามที่เพิ่มขึ้นในปี ๒๕๕๕ พบว่า ปัจจัยสำคัญ คือ ครอบครัว ครู และชุมชน มีส่วน ไม่น้อยในการหล่อหลอมค่านิยมและวิถีปฏิบัติเรื่องศาสนา คุณธรรมและจริยธรรมของเด็กและเยาวชนโดยพบว่าปัจจัยเหล่านี้ยังอยู่ในระดับที่ไม่สูงนัก คือ มีพ่อแม่ผู้ปกครองที่สั่งสอนเรื่องคุณธรรมจริยธรรมลูกอยู่เสมอเพียงร้อยละ ๕๔ เท่านั้น และมีครูเพียงครึ่งเดียวที่เป็นตัวอย่างด้านคุณธรรมจริยธรรมให้แก่เด็กเท่านั้น อีกทั้งเด็กไม่ถึงครึ่งคือร้อยละ ๔๗ ที่บอกว่า ชุมชนของตนมีพระ/นักบวช/ผู้นำทางศาสนาที่เป็นที่นับถือและเป็นหลักยึดเหนี่ยวให้ชุมชนได้ แต่ในขณะเดียวกันก็พบความแตกต่างที่ชัดเจนระหว่างเด็กที่อยู่ในสิ่งแวดล้อมที่ครอบครัวครู และชุมชนให้การอบรมสั่งสอนเรื่องคุณธรรมจริยธรรม กับเด็กที่ขาดปัจจัยเหล่านี้หนุนนำ

**๓.๕ กรุงเทพโพลล์ โดยศูนย์วิจัยมหาวิทยาลัยกรุงเทพ (๒๕๕๗)** สะท้อนความคิดเห็นของประชาชนต่อประเด็นต่าง ๆ ที่จะทำการปฏิรูป ซึ่งการสำรวจครั้งนี้เป็นการสะท้อนความเห็นของประชาชนที่มีต่อการปฏิรูปสื่อสารมวลชนภายใต้หัวข้อ “กรุงเทพโพลล์ร่วมปฏิรูปประเทศไทย : ปฏิรูปสื่อเพื่อลดความขัดแย้ง” โดยสำรวจจากประชาชนทั่วประเทศ จำนวน ๑,๐๘๘ คน พบว่า ประชาชนส่วนใหญ่คิดเป็นร้อยละ ๙๑.๘ ติดตามข่าวจากทีวีรองลงมาร้อยละ ๓๕.๐ ติดตามข่าวจากโซเชียลมีเดีย เช่น facebook twitter และร้อยละ ๓๔.๗ ติดตามจากเว็บไซต์ต่าง ๆ

ส่วนข้อมูลข่าวสารที่ประชาชนต้องคิดพิจารณาก่อนที่จะตัดสินใจเชื่อข่าวนั้น ๆ มากที่สุด คือ ข่าวจากทีวี (ร้อยละ ๕๕.๑) รองลงมาคือ ข่าวจากโซเชียลมีเดีย (ร้อยละ ๔๗.๙) และข่าวจากจากเว็บไซต์ต่าง ๆ (ร้อยละ ๓๓.๐) ทั้งนี้ประชาชนส่วนใหญ่ร้อยละ ๘๖.๖ มีความเห็นว่าการนำเสนอข่าวของสื่อมวลชนในปัจจุบันมีอิทธิพลมากถึงมากที่สุด ต่อการชี้นำทางความคิดของประชาชน ขณะที่มีเพียงร้อยละ ๑๐.๕ เท่านั้น ที่เห็นว่ามีอิทธิพลน้อยถึงน้อยที่สุด ที่เหลือร้อยละ ๒.๙ ไม่แน่ใจ เมื่อถามถึงความเป็นอิสระของสื่อมวลชนจากนายทุนหรือนักการเมืองในการนำเสนอข่าว ประชาชนร้อยละ ๖๔.๘ เห็นว่าสื่อไม่เป็นอิสระ ถูกครอบงำ และซื้อได้ถ้าหยิบยื่นให้ ขณะที่ร้อยละ ๒๖.๒ เห็นว่า สื่อเป็นอิสระ ไม่ถูกครอบงำ และซื้อไม่ได้ ที่เหลือร้อยละ ๙.๐ ไม่แน่ใจ

นอกจากนี้ ประชาชนส่วนใหญ่ร้อยละ ๗๔.๕ เห็นว่า ข่าวที่สื่อนำมาเสนอเชื่อถือไม่ค่อยได้เพราะไม่ได้นำเสนอความจริงทั้งหมด รองลงมาร้อยละ ๒๐.๗ เห็นว่าเชื่อถือได้ ตรงตามข้อเท็จจริง และร้อยละ ๒.๒ เห็นว่าสื่อเชื่อถือไม่ได้เลย เพราะข้อมูลไม่เป็นความจริง สร้างข่าวขึ้นมาเอง ที่เหลือร้อยละ ๒.๖ ไม่แน่ใจ สำหรับความเป็นกลางในการนำเสนอข่าวการเมืองของสื่อมวลชน ประชาชนส่วนใหญ่ ร้อยละ ๕๔.๔ ระบุว่าสื่อไม่ค่อยเป็นกลาง รองลงมาร้อยละ ๓๐.๒ ระบุว่าเป็นกลาง และร้อยละ ๑๐.๐ ระบุว่าไม่เป็นกลางเลย ที่เหลือร้อยละ ๕.๔ ไม่แน่ใจ เมื่อถามถึงการปฏิรูปประเทศไทยในครั้งนี้ สื่อมวลชนจำเป็นต้องถูกปฏิรูปด้วยหรือไม่ พบว่า ประชาชนมากถึงร้อยละ ๗๘.๕ระบุว่าจำเป็นต้องปฏิรูปสื่อด้วย ขณะที่มีเพียงร้อยละ ๑๖.๔ ที่ระบุว่าไม่จำเป็นต้องปฏิรูปสื่อ และที่เหลือร้อยละ ๕.๑ไม่แน่ใจสุดท้ายเมื่อถามว่าสื่อมวลชนในประเทศไทย

ควรมีการสอบใบอนุญาตวิชาชีพสื่อมวลชน เหมือนวิชาชีพอื่น ๆ เช่น แพทย์ ทนายความ หรือไม่ ประชาชนส่วนใหญ่ ร้อยละ ๘๙.๙ เห็นว่าควรมีการสอบใบอนุญาตขณะที่มีเพียงร้อยละ ๖.๙ เท่านั้นที่ระบุว่า ไม่ควรมีการสอบ และที่เหลือร้อยละ ๓.๒ ไม่แน่ใจ

**๓.๖ จากการสำรวจของสำนักงานเลขาการสภาการศึกษา (สกศ.) กระทรวงศึกษาธิการร่วมกับมหาวิทยาลัยราชภัฏสวนดุสิต “สวนดุสิตโพล” (๒๕๕๐)** เกี่ยวกับปัญหาคุณธรรมด้านสภาพแวดล้อม นักเรียน/นักศึกษา ผู้บริหาร/ครู/อาจารย์ ผู้ปกครอง เมื่อวันที่ ๑๐-๑๘ มีนาคม ๒๕๕๐ ผลการสำรวจพบดังนี้ (ผู้จัดการOnline, ๒๕๕๐)

(๑) ผลการวิจัยเกี่ยวกับ ๕ พฤติกรรม เยาวชนไทยที่สังคมพึงตระหนัก คือ (๑) การใช้สินค้าฟุ่มเฟือย ยึดติดกับวัตถุนิยม (๒) การแต่งตัวที่โป๊เปลือย ไม่ถูกกาลเทศะ/ตามแฟชั่นต่างชาติ (๓) การมั่วสุมอบายมุขเช่น สูบบุหรี่ดื่มเหล้าติดยาเสพติด เที่ยวกลางคืนติดเกม (๔) มีอิสระทางความคิด กล้าคิดกล้าแสดงออกมากเกินไปจนเกินงาม (๕) ก้าวร้าว ไม่เชื่อฟังพ่อแม่ ไม่มีความกตัญญู และขาดสัมมาคารวะ

(๒) ผลการวิจัยเกี่ยวกับ ๕ ปัญหา ของสังคมไทยที่ส่งผลกระทบต่อการใช้ชีวิตของเยาวชนไทยคือ (๑) ครอบครัวขาดความรัก และความอบอุ่น (๒) การมีความรัก/เพศสัมพันธ์ก่อนวัยอันควร (๓) ภัยจากสื่ออินเทอร์เน็ต (๔) การเข้าถึงอบายมุขทั้งเหล้า/บุหรี่/ยาเสพติด ได้ง่าย (๕) ขาดแบบอย่างที่ดี/ไม่มีตัวอย่างที่ดีให้เห็นชัดเจน

(๓) ผลการวิจัยเกี่ยวกับ ๑๐ คุณธรรม ของเยาวชนไทยที่ควรเร่งสร้าง/ปลูกฝัง คือ (๑) ความมีระเบียบวินัย (๒) ความซื่อสัตย์ (๓) ความขยันหมั่นเพียร (๔) ความมีน้ำใจ/เอื้อเฟื้อเผื่อแผ่ (๕) ความสุภาพ/มีสัมมาคารวะ (๖) ความกตัญญู (๗) ปลูกจิตสำนึกที่ดี (๘) ความสามัคคี (๙) ความมีเหตุมีผล (๑๐) การเห็นแก่ประโยชน์ส่วนรวมมากกว่าส่วนตน

**๓.๗ ผลการศึกษาของบุญเลิศ จีรภัทร์ และคณะ (๒๕๔๘)** ได้ศึกษาหลักธรรมสำหรับกลุ่มข้าราชการและเจ้าหน้าที่ของรัฐ โดยการสัมภาษณ์กลุ่มตัวอย่าง ๓ กลุ่มคือ ผู้ทรงคุณวุฒิ พระภิกษุผู้ทรงคุณวุฒิ และพระภิกษุผู้ทำหน้าที่เผยแผ่ธรรม และข้าราชการและเจ้าหน้าที่ของรัฐ ผลการศึกษาได้กล่าวถึงปัญหาคุณธรรมของข้าราชการและเจ้าหน้าที่ของรัฐ สาเหตุของปัญหาแนวทางแก้ไข และคุณธรรมที่ควรส่งเสริมเพื่อแก้ปัญหาแต่ละปัญหา

**๓.๘ ผลการศึกษาของพรรณี ผุดเกตุ และคณะ (๒๕๕๕)** ได้ศึกษารูปแบบการพัฒนาศักยภาพด้านการสอนของพระสอนศีลธรรมในโรงเรียนในจังหวัดสงขลา พบว่า การดำเนินงานโครงการพระสอนศีลธรรมในโรงเรียนยังมีปัญหาอุปสรรคหลายประการ ปัญหาที่สำคัญที่สุด คือปัญหาด้านความรู้ ความสามารถในการจัดการเรียนสอนของพระสอนศีลธรรมในโรงเรียน โดยพบว่า ขาดความรู้ด้านเทคนิคการสอน การบริหารจัดการชั้นเรียน การผลิตสื่อการสอน การวัดและประเมินผลการเรียน ไม่เข้าใจจิตวิทยาการเรียนรู้ ทำให้นักเรียนเบื่อหน่ายในการเรียนสอดคล้องกับคำปาฐกถาของพระธรรมโกศาจารย์ (ประยูร ธมฺมจิตฺโต) ที่กล่าวไว้ในการสัมมนาพระสอนศีลธรรมและพระนักเทศน์ ณ วัดประยูรวงศาวาสวรวิหาร เมื่อวันที่ ๑๖ กันยายน ๒๕๕๒ ว่า “จุดอ่อนของพระที่เข้าไปสอนศีลธรรมในโรงเรียน คือ ความรู้ในเรื่องวิชาครู และการจัดทำแผนการสอน ซึ่งจะต้องหาแนวทางแก้ไขกันต่อไป”(สำนักงานพระพุทธศาสนาแห่งชาติ, ๒๕๕๘)

**๓.๙ ปัญหาการคอร์รัปชั่น** ซึ่งหลายคนมองว่าไม่สำคัญ เพราะคิดว่าไม่ใช่ปัญหาตนเอง ไม่ใช่เรื่องของตนเอง แต่หากมองย้อนกลับให้ดีแล้ว จะเห็นว่า ปัญหาการคอร์รัปชั่นเป็นสิ่งที่เกี่ยวพันกับชีวิตของเราอย่างมากดังจะเห็นได้จากปาฐกถาพิเศษของ “ธานินทร์ กรัยวิเชียร” กล่าวว่า สังคมไทยกำลังประสบกับวิกฤตการณ์ด้านคุณธรรมและจริยธรรมอย่างอุกฤษฏ์ สังคมเกิดความแตกแยก เกิดความไม่เท่าเทียมกัน มีการใช้กำลัง

อย่างไร้มนุษยธรรมในการระงับข้อพิพาท มีการฉ้อราษฎร์บังหลวงเป็นที่แจ้งประจักษ์ทุกระดับ ทั้งในวงราชการและเอกชนเช่น มีการซื้อสิทธิขายเสียงในการเลือกตั้งทั้งในระดับชาติและในระดับท้องถิ่น มีการประมูลซื้อขายตำแหน่งหน้าที่ราชการ มีการสมยอมคบคิดกันในการประกวดราคาก่อสร้างและการจัดซื้อพัสดุของหน่วยงานต่าง ๆ ของรัฐและการฉ้อราษฎร์บังหลวงยังมีแนวโน้มว่าจะเลวร้ายลงเป็นลำดับ แพร่ระบาดในวงกว้าง ลึก และซับซ้อนขึ้นการคอร์รั่ปชันเชิงนโยบาย (Policy Corruption) รวมถึงทัศนคติที่ว่า “โกงกินบ้างก็ไม่เป็นไร ขอให้มีผลงานก็พอ”จึงยอมทนต่อการทุจริตคอร์รัปชั่นเพื่อให้งานสำเร็จลุล่วง โดยไม่คำนึงถึงความถูกต้องและชอบธรรม สาเหตุของวิกฤตการณ์ คือ สังคมไทยห่างไกลคำสอนทางศาสนาเป็นสังคมที่ตามใจตนเองอย่างไม่มีขอบเขต ไม่มีระเบียบวินัย และไม่นำพาต่อกฎหมายของบ้านเมือง เป็นสังคมแห่งวัตถุนิยมเห่อคนร่ำรวย คนมีอำนาจ ความอยากมีอยากได้ในสิ่งที่ตนไม่มีสิทธิที่จะได้โดยชอบ หรือความโลภ ปัญหาที่น่าคิด คือ เราจะทำอย่างไรให้คนมี “หิริ โอตตัปปะ” หรือมีความละอายต่อการทำชั่วเพราะกลัวบาป และไม่กล้าที่จะกระทำทุจริตประพฤติมิชอบ (ธานินทร์ กรัยวิเชียร, ๒๕๕๑)

สรุปว่าสังคมไทยกำลังเผชิญกับวิกฤตความเสื่อมถอยทางด้านคุณธรรมจริยธรรม ซึ่งสะท้อนได้จากคนในสังคมมีความถี่ในการใช้ความรุนแรงในการแก้ปัญหามากขึ้น ทั้งปัญหาการแย่งชิงทรัพยากรระหว่างชุมชนความคิดเห็นที่แตกต่างทางการเมือง ปัญหาการแพร่ระบาดของยาเสพติดและการพนันเพิ่มขึ้น โดยเฉพาะในกลุ่มเด็กและเยาวชน ปัญหาต่าง ๆ เหล่านี้ เกิดจากสังคมไทยย่อหย่อนจากศีลธรรมอันดีงาม ทำให้คนในสังคมขาดความยับยั้งชั่งใจ ขาดการใช้เหตุและผล ขาดความเอื้ออาทร ส่งผลให้ความมีคุณธรรมในสังคมปัจจุบันลดน้อยลง

**๔. ข้อปฏิบัติสำหรับสังคมคุณธรรม**

สังคมไทยเป็นสังคมที่มีความหลากหลายในเรื่องชาติพันธุ์ ศาสนา และวัฒนธรรมแต่สามารถผสมผสานกันได้อย่างกลมกลืนจนเป็นสังคมที่มีลักษณะเฉพาะ รักอิสระ ยึดมั่นในสถาบันศาสนาพระมหากษัตริย์มีขนบธรรมเนียม วัฒนธรรม และประเพณีที่ดีงามที่เป็นเอกลักษณ์เป็นของตนเอง เพราะฉะนั้น การจะรักษาเอกลักษณ์ความเป็นไทยไว้ให้ยั่งยืนตลอดไปได้นั้น จึงต้องอาศัยคนไทยนั่นเอง ดังจะขออัญเชิญพระบรมราโชวาทของพระบาทสมเด็จพระเจ้าอยู่หัวพระราชทานแก่สมาคมนักเรียนไทยในประเทศญี่ปุ่น เมื่อวันที่ ๒๗ กุมภาพันธ์๒๕๓๗ ความว่า

***“...ถึงอย่างไรความเป็นไทยนั้นก็เป็นสมบัติอย่างหนึ่งที่มีค่าประดับโลกอยู่ ไม่ควรมีใครจะละเลย***

***ทำลายเสีย เพราะจะทำให้สูญเสียสมบัติมีค่านั้นไป คนที่จะรักษาความเป็นไทยได้มั่นคงที่สุด ดีและเหมาะที่สุด ไม่มีใครอื่น นอกจากคนไทย เพราะฉะนั้นไม่ว่าจะอยู่ ณ แห่งใด คนไทยมีหน้าที่ต้องรักษาความเป็นไทยเสมอ ทั้งทางวัตถุ ทางจริยธรรม และภูมิปัญญา...”***

จากการที่สังคมไทยมีทุนทางสังคมและวัฒนธรรมที่เชื่อมโยงคนไทยทั้งประเทศให้มีความเป็นอันหนึ่งอันเดียวกันได้นั้น ในแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙-๒๕๖๔) จึงเห็นว่าคนไทยควรนำทุนทางสังคมและวัฒนธรรมที่มีอยู่นั้นมาเป็นข้อปฏิบัติหลักสำหรับสังคมคุณธรรม ดังต่อไปนี้

**๔.๑ การยึดและปฏิบัติตามหลักธรรมทางศาสนาของแต่ละศาสนา** โดยนำหลักธรรมทางศาสนาเกี่ยวกับการสอนให้เป็นคนซื่อตรง มีวินัย เสียสละ และความพอเพียง มาบูรณาการกับการดำเนินชีวิต เพื่อเป็นแนวทางในการประพฤติปฏิบัติตนได้อย่างถูกต้อง จริงอยู่ หลักธรรมของแต่ละศาสนาจะมีมากมายและมีความแตกต่างกันแต่โดยพื้นฐานของแต่ละศาสนาต่างก็มุ่งสอนให้ศาสนิกประพฤติปฏิบัติตนตามหลักธรรมทางศาสนา โดยให้มุ่งกระทำแต่ความดีและละเว้นการกระทำความชั่วทั้งปวง ซึ่งเป็นคำสอนร่วมกันของทุกศาสนาที่มนุษย์พึงปฏิบัติต่อเพื่อนมนุษย์ ได้แก่ (๑) ข้อปฏิบัติที่พึงละเว้น เช่น พระพุทธศาสนาสอนเรื่องศีล ๕ และ (๒) ความประพฤติที่พึงปฏิบัติ เช่น พระพุทธศาสนาสอนเรื่องธรรม ๕ ประการ เมื่อพิจารณาลักษณะดังกล่าวจึงมีความเป็น “คุณธรรมสากล”(ศรุต นาควัชระ, ๒๕๕๘)

ศาสนาเป็นสิ่งที่มีมาช้านาน ในระยะแรกศาสนาเป็นสิ่งที่ถูกกำหนดขึ้นมา เพื่อขจัดความหวาดกลัวสิ่งต่าง ๆ ที่ล้อมรอบตัวของมนุษย์ คิดว่าปรากฏการณ์ทางธรรมชาติที่เกิดขึ้นมาจากการกระทำของผู้มีฤทธิ์มากกว่าตนเมื่อมนุษย์เริ่มเรียนรู้ธรรมชาติมากขึ้น และเกิดเป็นศาสนาที่มีเหตุผลเข้ามาเป็นแบบแผนและเป็นแนวทางในการดำเนินชีวิต ความเชื่อศรัทธาในกิจกรรมหรือพิธีกรรมต่าง ๆ ของแต่ละศาสนาก็กลายมาเป็นประเพณี วัฒนธรรมที่ทำสืบต่อกันมาเป็นระยะเวลายาวนาน ดังนั้น ศาสนาทุกศาสนา จึงเป็นที่พึ่งทางใจของมนุษย์ มีหลักธรรมคำสั่งสอนที่มุ่งหมายสั่งสอนให้คนที่เป็นสมาชิกในสังคมเป็นคนดี มีคุณธรรม มีเหตุผลและศรัทธาในความถูกต้อง มีพิธีกรรมและเครื่องหมายหรือสัญลักษณ์ที่บ่งบอกถึงความเป็นศาสนานั้น ๆ บุคคลไม่ว่าจะอยู่ในฐานะบทบาทใดจะต้องยึดถือหลักธรรมในการดำเนินชีวิต เพราะธรรมหรือหลักคำสอนจะช่วยแก้ปัญหาและอุปสรรคต่าง ๆ ได้อีกทั้งจะทำให้ทุกคนอยู่ร่วมกันได้อย่างสันติศาสนาเป็นเรื่องของจิตใจและอารมณ์ สามารถจูงใจและผูกใจคนไว้ได้อย่างแน่นแฟ้น มนุษย์จะนำศาสนาที่ตนนับถือติดตัวไปปฏิบัติหรือเผยแพร่ในที่ใหม่ ศาสนาไม่ใช่ของที่อยู่กับที่แต่จะอยู่ตรงที่หนึ่งที่ใดก็ต่อเมื่อมนุษย์ยังไม่อพยพไปไหน

บุคคลที่เกิดมาในศาสนาใดก็จะนับถือศาสนานั้น และมีความประพฤติคล้ายกับบุคคลที่นับถือศาสนานั้น ๆ เช่น เด็กฝรั่งที่ถูกเลี้ยงแบบไทยและให้นับถือศาสนาพุทธ ก็จะมีพฤติกรรมและความคิดอ่านไปในแบบไทย ๆ เป็นต้น ศาสนาจึงมีอิทธิพลต่อความเป็นอยู่ของคนในสังคม โดยเฉพาะหลักธรรมที่เป็นพื้นฐานสำคัญของการดำเนินชีวิตซึ่งทุกศาสนามีความสอดคล้องกัน โดยการยึดมั่นในการทำความดีและละเว้นการกระทำ

ความชั่ว ความสอดคล้องกันของหลักธรรมของแต่ละศาสนาทำให้บุคคลเข้าใจกัน อยู่ร่วมกันในสังคมได้อย่างสันติสุข

ดังนั้น แก่นแท้ของความดีคือการนำหลัก “ธรรมะ” ไม่ว่าจะเป็นของศาสนาใดมายึดถือปฏิบัติเพื่อให้เป็นคน “คิดดี ทำดี ทำถูกต้อง” จนเป็นธรรมชาติหรือลักษณะนิสัย เพราะ “ธรรมะ” ที่ทุกศาสนาสอน เช่นความซื่อตรง ความเมตตากรุณาต่อเพื่อนมนุษย์ การไม่ละเมิดสิ่งของและสิทธิผู้อื่นโดยเฉพาะกามคุณ การรักษาให้ตนเองมีสติสัมปชัญญะเพื่อให้ละเว้นการกระทำความไม่ดี ฯลฯ ล้วนแต่เป็นสิ่งที่สร้างให้คน “คิดดี” ทั้งสิ้นเมื่อเป็นคน “คิดดี” ก็จะ “ทำดี” ก่อให้เกิดประโยชน์ต่อส่วนรวมและสังคม จึงส่งผลให้สังคมและประเทศชาติเจริญก้าวหน้าอย่างยั่งยืน ซึ่งนับได้ว่าเป็นการทำในสิ่งที่ “ถูกต้อง” (วีรวิท คงศักดิ์, ๒๕๕๕)

**๔.๒ การน้อมนำหลักปรัชญาของเศรษฐกิจพอเพียงในพระราชดำรัสของพระบาทสมเด็จพระเจ้าอยู่หัว** มาเป็นหลักในการพัฒนาคุณภาพชีวิตให้สามารถดำเนินชีวิตอย่างมั่นคง บนพื้นฐานของการพึ่งพาตนเอง ความพอมีพอกิน การรู้จักพอประมาณ และการคำนึงถึงความมีเหตุผลโดยยึดหลักทางสายกลาง

หลักปรัชญาของเศรษฐกิจพอเพียงนี้ ได้รับการเชิดชูสูงสุดจากองค์การสหประชาชาติ (UN)โดยนายโคฟี อันนัน ในฐานะเลขาธิการองค์การสหประชาชาติ ได้ทูลเกล้าฯ ถวายรางวัล The HumanDevelopment Lifetime Achievement Award แด่พระบาทสมเด็จพระเจ้าอยู่หัว เมื่อวันที่ ๒๖ พฤษภาคม๒๕๔๙ และได้มีปาฐกถาถึงหลักปรัชญาของเศรษฐกิจพอเพียงว่าเป็นปรัชญาที่สามารถเริ่มได้จากการสร้างภูมิคุ้มกันความประพฤติของตนเอง โดยที่องค์การสหประชาชาติได้สนับสนุนให้ประเทศต่าง ๆ ที่เป็นสมาชิก ๑๖๖ ประเทศยึดเป็นแนวทางสู่การพัฒนาประเทศแบบยั่งยืน นอกจากนั้น ปรัชญาเศรษฐกิจพอเพียงยังได้รับการยกย่องจากต่างประเทศว่าเป็นมาตรการป้องกันการทุจริตคอร์รัปชันที่ได้ผล เนื่องจากสามารถหยุดความโลภได้

แนวคิดปรัชญาเศรษฐกิจพอเพียงในพระบาทสมเด็จพระเจ้าอยู่รัชกาลที่ ๙ นี้ เป็นปรัชญาที่ชี้แนะแนวทางการดำรงอยู่และปฏิบัติตนด้วยวิถีชีวิต ความรู้ควบคู่คุณธรรม มีความอดทน อดกลั้น อดออม ดำรงไว้ซึ่งความซื่อสัตย์สุจริต โดยมีพื้นฐานมาจากชีวิตดั้งเดิมของสังคมไทย สามารถนำมาประยุกต์ใช้ได้ตลอดเวลา และเป็นการมองโลกเชิงระบบที่มีการเปลี่ยนแปลงอยู่ตลอดเวลา มุ่งเน้นการรอดพ้นจากภัยและวิกฤติ เพื่อความมั่นคงและความยั่งยืนของการพัฒนา และนับว่าเป็นแนวคิดสำคัญที่สุดในการสอนคน สามารถนำมาประยุกต์ใช้กับการปฏิบัติตนได้ในทุกระดับ โดยเน้นการปฏิบัติบนทางสายกลาง และการพัฒนาอย่างเป็นขั้นตอน

สำหรับคำนิยามความพอเพียงจะต้องประกอบด้วย ๓ คุณลักษณะพร้อม ๆ กัน คือ

1. ความพอประมาณ หมายถึง ความพอดีที่ไม่น้อยเกินไปและไม่มากเกินไป โดยไม่เบียดเบียนตนเองและผู้อื่น เช่นการผลิตและการบริโภคที่อยู่ในระดับพอประมาณ

(๒) ความมีเหตุผล หมายถึง การตัดสินใจเกี่ยวกับระดับของความพอเพียงนั้นจะต้องเป็นไปอย่างมีเหตุผล โดยพิจารณาจากเหตุปัจจัยที่เกี่ยวข้องตลอดจนคำนึงถึงผลที่คาดว่า

จะเกิดขึ้นจากการกระทำนั้น ๆ อย่างรอบคอบและ

(๓) การมีภูมิคุ้มกันที่ดีในตัว หมายถึง การเตรียมตัวให้พร้อมรับผลกระทบและการเปลี่ยนแปลงด้านต่าง ๆ ที่จะเกิดขึ้น โดยคำนึงถึงความเป็นไปได้ของสถานการณ์ต่าง ๆ ที่คาดว่า

จะเกิดขึ้นในอนาคตทั้งใกล้และไกล

ส่วนเงื่อนไขการตัดสินใจและการดำเนินกิจกรรมต่าง ๆ ให้อยู่ในระดับพอเพียงนั้นต้องอาศัยทั้งความรู้และคุณธรรมเป็นพื้นฐาน กล่าวคือ

(๑) เงื่อนไขความรู้ ประกอบด้วย ความรอบรู้เกี่ยวกับวิชาการต่าง ๆที่เกี่ยวข้องอย่างรอบด้าน ความรอบคอบที่จะนำความรู้เหล่านั้นมาพิจารณาให้เชื่อมโยงกัน เพื่อประกอบการวางแผนและความระมัดระวังในขั้นปฏิบัติ

(๒) เงื่อนไขคุณธรรมที่จะต้องเสริมสร้าง ประกอบด้วย มีความตระหนักในคุณธรรม

มีความชื่อสัตย์สุจริต และมีความอดทน มีความพากเพียร ใช้สติปัญญาในการดำเนินชีวิต

แนวทางปฏิบัติ/ผลที่คาดว่าจะได้รับ จากการนำปรัชญาของเศรษฐกิจพอเพียงมาประยุกต์ใช้ คือ

การพัฒนาที่สมดุลและยั่งยืน พร้อมรับต่อการเปลี่ยนแปลงในทุกด้านทั้งด้านเศรษฐกิจ สังคม สิ่งแวดล้อม ความรู้และเทคโนโลยี

**๔.๓. การดำรงชีวิตตามวิถีวัฒนธรรมไทยที่ดีงาม** มีความเอื้ออาทร รักและแบ่งปัน มีจิตอาสาปฏิบัติตามประเพณีที่ดีงามของไทย และมีการถ่ายทอดภูมิปัญญาของท้องถิ่นสู่การปฏิบัติ ในชีวิตประจำวันของคนไทย

คำว่า “วัฒนธรรม” หมายถึง แบบแผนของการประพฤติปฏิบัติของผู้คนในสังคมที่ได้รับการสั่งสมจากรุ่นต่อรุ่น ซึ่งแสดงออกในรูปของสัญลักษณ์ที่บ่งบอกถึงความคิด สติปัญญา รวมทั้งระบบคุณธรรมซึ่งสัญลักษณ์ที่แสดงออกอาจอยู่ในรูปแบบที่จับต้องได้ เช่น ภาษา การแต่งกาย เทคโนโลยี ศิลปะ กิริยาท่าทางและรูปแบบที่จับต้องไม่ได้ เช่น ความคิด ความเชื่อ ค่านิยม อย่างไร ก็ตาม สัญลักษณ์ทั้งที่จับต้องได้และจับต้องไม่ได้มีความสัมพันธ์กันอย่างใกล้ชิด เนื่องจากสิ่งที่จับ ต้องได้ มักมีความหมายหรือระบบคุณค่าอยู่เบื้องหลัง

ในสังคมไทย วัฒนธรรมได้ถูกให้ความสำคัญอย่างเป็นรูปธรรมโดยรัฐบาลได้ออกพระราชบัญญัติบำรุงวัฒนธรรมแห่งชาติ พ.ศ. ๒๔๘๓ โดยกำหนดความหมายของ “วัฒนธรรม” ว่าหมายถึง ลักษณะที่แสดงความเจริญงอกงาม ความเป็นระเบียบอันดีงาม ความกลมเกลียวก้าวหน้าของชาติ และศีลธรรมอันดีของประชาชนและกำหนดให้ประชาชนชาวไทยมีหน้าที่ต้องปฏิบัติตามวัฒนธรรมแห่งชาติ ต้องผดุงส่งเสริมความเจริญก้าวหน้าของชาติ รักษาไว้ซึ่งวัฒนธรรมตามประเพณีที่ดีและช่วยปรับปรุงบำรุงให้ดีขึ้นตามสมัย อีกทั้งพระราชบัญญัติบำรุงวัฒนธรรมแห่งชาติ ฉบับที่ ๒ พ.ศ. ๒๔๘๕ มีสาระสำคัญที่กำหนดวัฒนธรรม ที่ประชาชน

ชาวไทยต้องปฏิบัติให้เกิดความเป็นระเบียบเรียบร้อยต่าง ๆ ได้แก่ การแต่งกาย จรรยาบรรณ และมารยาทการปฏิบัติตนและปฏิบัติต่อบ้านเมืองสมรรถภาพ และมารยาทเกี่ยวกับวิธีดำเนินการงานอาชีพและความนิยมไทย

สำหรับค่านิยมมีความเกี่ยวพันกับวัฒนธรรม เนื่องจากค่านิยมบางอย่างได้สร้างแก่นของวัฒนธรรมนั่นเอง เพราะฉะนั้นค่านิยมจึงมีความสำคัญมากและมีผลกระทบถึงความเจริญหรือ ความเสื่อมของสังคม กล่าวคือสังคมที่มีค่านิยมที่เหมาะสมและถูกต้อง เช่น สังคมใดยึดถือค่านิยมเรื่องความซื่อสัตย์ ความขยันหมั่นเพียรความเสียสละ หรือความสามัคคี สังคมนั้นย่อมจะเจริญก้าวหน้าแน่นอน แต่ในทางกลับกัน สังคมใดมีค่านิยมที่ไม่สนับสนุนความเจริญ เช่น ค่านิยมที่เชื่อเรื่อโชคชะตาก็จะก่อให้เกิดพฤติกรรมไม่กระตือรือร้นหรือเฉื่อยชาซึ่งจะเป็นอุปสรรคในการพัฒนา เป็นต้นเพราะฉะนั้น การปลูกฝังค่านิยมในสังคมจึงเป็นส่วนหนึ่งของวัฒนธรรมซึ่งเป็นตัวกำหนดพฤติกรรมของบุคคลในการดำเนินชีวิตระหว่างสมาชิกในสังคมให้สอดคล้องสัมพันธ์กัน เป็นการสร้างภูมิคุ้มกัน และเป็นการเสริมสร้างความเป็นปึกแผ่นให้แก่สังคม นอกจากนี้ ค่านิยมที่ดีงามยังเป็นสิ่งที่ส่งเสริมเอกลักษณ์ที่ดีงามให้แก่คนในสังคม เช่น การที่คนไทยเป็นที่รู้จักและจดจำได้ง่ายของคนต่างชาติต่างภาษานั้นเนื่องจากคนไทยมีเสน่ห์จากลักษณะที่เป็นคน “ยิ้ม” ง่าย มีความอ่อนน้อมถ่อมตนแสดงออกด้วยการ “ไหว้”มีอัธยาศัยไมตรีด้วยการกล่าวคำทักทายว่า “สวัสดี” ทุกครั้งที่พบกัน มีการกล่าวคำว่า “ขอบคุณ” เมื่อได้รับความเอื้ออาทรหรือน้ำใจจากบุคคลอื่น และกล่าวคำว่า “ขอโทษ” ต่อบุคคลอื่นเมื่อทำสิ่งที่ไม่ดีออกไป เป็นต้น

ในยุคปัจจุบันขอบเขตของคำว่าวัฒนธรรมได้ขยายกว้างขวางออกไป โดยองค์การยูเนสโก้ได้ให้ความสำคัญกับความหลากหลายทางวัฒนธรรม ผลการประชุมเพื่อกำหนดนโยบายทางด้านวัฒนธรรม ในปี ๑๙๘๒ (พ.ศ. ๒๕๒๕) มุ่งให้ประชาชนตระหนักในอัตลักษณ์ทางด้านวัฒนธรรม ลักษณะทางพหุนิยมด้านวัฒนธรรมสิทธิในความแตกต่าง และการรู้จักเคารพวัฒนธรรมของคนอื่น รวมทั้งชนกลุ่มน้อย บทบาทดังกล่าวเป็นบทบาท ที่เรียกว่า ข้ามพรมแดนของชาติ (UNESCO as an international body) ซึ่งมีนัยของการอยู่ร่วมกันบนความแตกต่างทางวัฒนธรรม

จากความสำคัญของคำว่าวัฒนธรรมดังกล่าว วัฒนธรรมจึงเป็นคำที่มีความหมายรวมกันของพฤติกรรมของคนในสังคม อันเป็นเอกลักษณ์สำคัญที่โดดเด่นเฉพาะตัว เป็นสิ่งที่มีคุณค่า เป็นวิถีชีวิตของสังคมที่สอดคล้องกับสภาพแวดล้อมธรรมชาติ วัฒนธรรมเกิดจากความรู้ ความคิด ภูมิปัญญา ความเชื่อที่สั่งสมมายาวนานและยอมรับว่าเป็นสิ่งดีงาม รวมทั้งได้รับการยอมรับยึดถือปฏิบัติสืบต่อกันมา มีความสัมพันธ์ต่อกัน ทำให้สังคมดำรงอยู่ได้อย่างมั่นคง การปรับเปลี่ยนวัฒนธรรมอย่างรวดเร็วอย่างขาดเหตุผล มิได้คำนึงถึงสภาพแวดล้อมและขีดความสามารถของสังคมในเรื่องที่เกี่ยวข้องย่อมมีผลกระทบต่อวิถีชีวิต ดังนั้น ความเข้าใจ รู้คุณค่าและความเป็นมาของวัฒนธรรมของตนย่อมจะทำให้สามารถพิจารณาความเหมาะสมที่จะดำรงรักษา หรือยอมรับการเปลี่ยนแปลงแก้ไขวัฒนธรรมบางอย่างของตน โดยไม่กระทบต่อความมั่นคงทางสังคมที่รุนแรงเกินไป

**๕. สถานการณ์และแนวโน้มทางสังคมของจังหวัดอุทัยธานี**

จากผลการสำรวจข้อมูลและประมวลผลข้อมูล มีประเด็นที่สะท้อนให้เห็นถึงสถานการณ์

ที่ต้องเร่งดำเนินการป้องกันและแก้ไขโดยเร่งด่วน (ข้อมูลจากสำนักงานพัฒนาสังคมและความมั่นคงของมนุษย์ จังหวัดอุทัยธานี ประจำปี พ.ศ. ๒๕๕๘) ดังนี้

**ปัญหาเชิงประเด็นสังคม**

อันดับ ๑ ปัญหาด้านการมีงานทำและรายได้

ด้านการมีงานทำและรายได้ มีผู้ประสบปัญหาที่ต้องได้รับการดูแลช่วยเหลือ จำนวน ๔๒๗๕ คน

จากสถิติข้อมูล พบว่า ปัญหาสูงสุดคือ ประชาชนมีรายได้น้อยไม่เพียงพอต่อการยังชีพ จำนวน ๒,๒๓๔ คน ร้อยละ ๓๔.๓๒ รองลงมา ประชาชนมีรายได้น้อยขาดแคลนทุนประกอบอาชีพ จำนวน ๒,๑๔๒ คน ร้อยละ ๓๒.๙๑ และประชาชนมีรายได้น้อยมีหนี้สินและมีปัญหาในการส่งใช้เงินยืม จำนวน ๑,๙๔๓ ร้อยละ ๒๙.๕๘

เมื่อเปรียบเทียบจำนวนผู้ประสบปัญหาด้านการมีงานทำและรายได้ใน ปี พ.ศ. ๒๕๕๗

กับปี พ.ศ. ๒๕๕๘ พบว่าในภาพรวมมีจำนวนเพิ่มขึ้นจากปี พ.ศ.๒๕๕๗ จำนวน ๒,๐๓๐ คน (ร้อยละ ๙๐.๔๒)

อันดับ ๒ ปัญหาด้านสุขภาพอนามัย

ด้านสุขภาพอนามัย มีผู้ประสบปัญหาที่ต้องได้รับการดูแลช่วยเหลือ จำนวน ๑,๙๒๔ คน

จากสถิติข้อมูล พบว่าปัญหาที่น่าเป็นห่วงคือประชาชนที่เจ็บป่วยเรื้อรัง ซึ่งมีจำนวน

สูงถึง ๔๕๖ คน ร้อยละ ๒๓.๗๐ รองลงมา ประชาชนที่ติดสุรา จำนวน ๓๙๓ คน ร้อยละ ๒๐.๔๓ และประชาชนที่มีอาการทางจิต/ประสาท จำนวน ๓๓๑ คน (ร้อยละ ๑๗.๒๐)

เมื่อเปรียบเทียบจำนวนผู้ประสบปัญหาด้านสุขภาพอนามัยใน ปี พ.ศ. ๒๕๕๗ กับ

ปี พ.ศ. ๒๕๕๘ พบว่าภาพรวมมีจำนวนลดลงจาก ปี พ.ศ. ๒๕๕๗ จำนวน ๗๐๕ คน (ร้อยละ ๒๖.๘๒)

อันดับ ๓ ปัญหาด้านที่อยู่อาศัยและสิ่งแวดล้อม

ด้านที่อยู่อาศัยและสิ่งแวดล้อม มีผู้ประสบปัญหาที่ต้องได้รับการดูแลช่วยเหลือ

จำนวน ๑,๗๘๙ ครัวเรือน จากสถิติข้อมูลพบว่า ส่วนใหญ่เป็นครัวเรือนที่ไม่มีกรรมสิทธิ์ในที่อยู่อาศัย จำนวน ๗๘๐ ครัวเรือน ร้อยละ ๔๗.๐๕ รองลงมา ครัวเรือนที่มีสภาพที่อยู่อาศัยไม่มั่นคงถาวร จำนวน ๔๒๕ ครัวเรือน และครัวเรือนที่อาศัยอยู่ในสภาพแวดล้อมไม่เหมาะสม จำนวน ๒๐๖ ครัวเรือน ร้อยละ ๑๑.๑๔

เมื่อเปรียบเทียบจำนวนผู้ประสบปัญหาด้านที่อยู่อาศัยและสิ่งแวดล้อมในปี พ.ศ. ๒๕๕๗

กับปี พ.ศ. ๒๕๕๘ พบว่าภาพรวมมีจำนวนลดลงจากปี พ.ศ. ๒๕๕๗ จำนวน ๑๑๓๐ ครัวเรือน ร้อยละ ๖๒.๕๗

อันดับ ๔ ปัญหาความไม่ปลอดภัยในชีวิตและทรัพย์สิน

ความไม่ปลอดภัยในชีวิตและทรัพย์สิน มีผู้ประสบปัญหาที่ต้องได้รับการดูแล

ช่วยเหลือ จำนวน ๖๗๖ คน จากสถิติข้อมูลพบว่าส่วนใหญ่เป็นผู้ได้รับผลกระทบจากสาธารณภัยในรอบปี มีจำนวน ๔๔๐ คน ร้อยละ ๖๕.๐๙ รองลงมาเป็นผู้ที่ได้รับอุบัติเหตุจากยานพาหนะ จำนวน ๑๕๘ ร้อยละ ๒๓.๓๗ และประชาชนที่ประสบภัยจากการทำงาน จำนวน ๓๐ คน ร้อยละ ๔.๔๔

เมื่อเปรียบเทียบจำนวนผู้ประสบปัญหาด้านความไม่ปลอดภัยในชีวิตและทรัพย์สิน

ในปี พ.ศ. ๒๕๕๗ กับปี พ.ศ. ๒๕๕๘ พบว่า ภาพรวมลดลงจากปี พ.ศ.๒๕๕๗ จำนวน ๑,๑๓๐ คน

ร้อยละ ๖๒.๕๗

อันดับที่ ๕ ปัญหาด้านการศึกษา

ด้านการศึกษามีผู้ประสบปัญหาที่ต้องได้รับการดูแลช่วยเหลือ จำนวน ๕๖๑ คน

จากสถิติข้อมูลพบว่า ส่วนใหญ่เป็นเยาวชนที่จบการศึกษาระดับปริญญาตรี และสายอาชีพไม่มีงานทำในรอบ ๑ ปี จำนวน ๑๔๕ คน ร้อยละ ๒๕.๘๕ รองลงมาคนที่อายุ ๑๕ ปีขึ้นไป ไม่สามารถอ่านออกเขียนภาษาไทยได้ จำนวน ๑๐๙ คน ร้อยละ ๑๙.๔๓ มีข้อมูลที่น่าสนใจคือ เด็กอายุ ๖-๑๕ ปี ที่ออกเรียนกลางคัน

ในภาคการศึกษาภาคบังคับ จำนวน ๙๒ คน ร้อยละ ๑๖.๔๐

เมื่อเปรียบเทียบจำนวนผู้ประสบปัญหาด้านการศึกษาในปี พ.ศ.๒๕๕๗ กับปี พ.ศ.๒๕๕๘

พบว่าภาพรวมมีจำนวนลดลงจากปี พ.ศ. ๒๕๕๗ จำนวน ๑๒๘ คน ร้อยละ ๒๔.๖๒

อันดับ ๖ ปัญหาด้านวัฒนธรรม และจริยธรรม

จากการจัดเก็บข้อมูลพบว่า มีร้านค้าขายเหล้า บุหรี่ อยู่ใกล้เคียงสถานศึกษา

และศาสนสถาน จำนวน ๓๘ แห่ง และร้านเกม ร้านคาราโอเกะ สถานเริงรมย์ภายในท้องถิ่น ๑๐๘ แห่ง

ซึ่งประเด็นนี้เป็นเรื่องที่ต้องให้ความสำคัญและดำเนินการแก้ไขปัญหาโดยเร่งด่วน

เมื่อเปรียบเทียบข้อมูลในปี พ.ศ.๒๕๕๗ กับปี พ.ศ.๒๕๕๘ พบว่า ภาพรวมมีจำนวนลดลง

จากปี พ.ศ. ๒๕๕๗ มีร้านค้าขายเหล้า บุหรี่ใกล้เคียงสถานศึกษาและศาสนสถานลดลง จำนวน ๕๑ แห่ง

ปัญหาเชิงกลุ่มเป้าหมาย

อันดับ ๑ ปัญหาเด็ก (อายุต่ำกว่า ๑๘ ปีบริบูรณ์)

เด็กอายุต่ำกว่า ๑๘ ปี เป็นกลุ่มเป้าหมายแรกที่ต้องได้รับการดูแล ช่วยเหลือ

จากข้อมูลพบว่ามีผู้ประสบปัญหา จำนวน ๑,๔๑๐ คน ซึ่งปัญหาเด็กที่มีพฤติกรรมไม่เหมาะสมและพบเห็นได้

ในที่สาธารณะมีจำนวนสูงสุด ๓๕๘ คน ร้อยละ ๒๕.๓๙ ข้อมูลระบุว่าส่วนใหญ่เป็นเรื่องการดื่มเครื่องดื่มที่มีแอลกอฮอล์ สูบบุหรี่และติดสารเสพติด ติดเกม และเล่นการพนัน ๒๓๑ คน ติดเกม เล่นการพนัน ๖๓ คน

ร้อยละ ๔.๔๗ และมั่วสุมทำความรำคาญให้กับชาวบ้าน ๕๑ คน รองลงมาเป็นปัญหาเด็กอยู่ในครอบครัวเลี้ยงเดี่ยว จำนวน ๓๖๖ คน ร้อยละ ๒๕.๙๖ และยากจนไม่มีค่าใช้จ่ายทางการศึกษา จำนวน ๒๙๑ คน ร้อยละ ๒๐.๖๔

เมื่อเปรียบเทียบข้อมูลในปี พ.ศ.๒๕๕๗ กับปี พ.ศ. ๒๕๕๘ พบว่า ภาพรวมมีจำนวนลดลง

๒๐ คน ร้อยละ ๑.๔๐

อันดับ ๒ ปัญหาสตรี

สตรีที่ประสบปัญหาต้องได้รับการดูแลช่วยเหลือ มีจำนวน ๙๙๔ คน ส่วนใหญ่เป็น

สตรีที่มีรายได้น้อยขาดแคลนทุนประกอบอาชีพ จำนวน ๗๓๔ คน ร้อยละ ๗๓.๘๔ รองลงมา

สตรีหม้ายที่เลี้ยงดูบุตรเพียงลำพัง จำนวน ๒๖๐ คน ร้อยละ ๒๖.๑๖

เมื่อเปรียบเทียบสตรีที่ประสบปัญหาในปี ๒๕๕๗ กับปี ๒๕๕๘ พบว่า ภาพรวม

มีจำนวนเพิ่มขึ้น จำนวน ๕๒๔ คน

อันดับ ๓ ปัญหาผู้สูงอายุ

จังหวัดอุทัยธานี มีจำนวนผู้สูงอายุสูงถึงร้อยละ ๑๖ เมื่อเทียบกับจำนวนประชากรทั้งหมด

ซึ่งถือว่ากำลังก้าวเข้าสู่สังคมผู้สูงอายุ (หากจำนวนผู้สูงอายุถึงร้อยละ ๒๐ หมายถึงการก้าวเข้าสู่สังคมผู้สูงอายุอย่างสมบูรณ์) นอกจากนั้นยังพบว่า จังหวัดอุทัยธานี มีแนวโน้มที่ประชากรจะก้าวเข้าสู่สังคมผู้สูงอายุรวดเร็วกว่าจังหวัดอื่นๆ เนื่องจากสภาพแวดล้อมที่ดี และวิถีการดำรงชีวิตแบบเกษตรกรรม ทำให้ผู้สูงอายุจังหวัดอุทัยธานีมีอายุขัยที่ยืนยาวขึ้น ส่งผลให้จำนวนสัดส่วนของผู้สูงอายุเพิ่มขึ้นในอัตราที่รวดเร็ว จึงจำเป็นต้อง เร่งเตรียมการรับมือกับการก้าวเข้าสู่สังคมผู้สูงอายุอย่างเร่งด่วน ขณะเดียวกันจากการสำรวจข้อมูลพบว่า ผู้สูงอายุที่ประสบปัญหาและต้องได้รับการดูแลช่วยเหลือมีจำนวน ๔๕๑ คน อันดับแรก เป็นปัญหาผู้สูงอายุไม่สามารถเข้าถึงบริการ/กิจกรรม สำหรับผู้สูงอายุในด้านต่าง ๆ จำนวน ๑๗๔ คน ร้อยละ ๓๘.๕๘ รองลงมาฐานะยากจนและมีภาระเลี้ยงดูบุตรหลาน จำนวน ๑๒๒ คน ร้อยละ ๒๗.๐๕ และช่วยเหลือตัวเองไม่ได้ อยู่ตามลำพัง ไม่มีผู้ดูแล จำนวน ๑๑๔ คน ร้อยละ ๒๕.๒๘

อันดับ ๔ ปัญหาเยาวชน อายุ ๑๘-๒๕ ปี

เยาวชนอายุ ๑๘-๒๕ ปี ที่ประสบปัญหามีจำนวน ๔๔๖ คน จากข้อมูลพบว่า

เป็นเยาวชนที่อยู่ในครอบครัวเลี้ยงเดี่ยวสูงถึง ๑๘๐ คน ปัญหาใหญ่คือมีพฤติกรรมที่ไม่เหมาะสม ๑๖๖ คน

ซึ่งระบุว่าส่วนใหญ่เป็นเรื่องการดื่มเครื่องดื่มแอลกอฮอล์ สูบบุหรี่ จำนวน ๑๓๑ คน และมั่วสุมทำความรำคาญให้กับชาวบ้าน จำนวน ๑๕ คน

เมื่อเปรียบเทียบข้อมูลในปี พ.ศ. ๒๕๕๗ กับปี พ.ศ.๒๕๕๘ พบว่า ภาพรวมมีจำนวน

ลดลง ๑๐๕ คน ร้อยละ ๑๙.๐๖

อันดับ ๕ ปัญหาครอบครัว

จังหวัดอุทัยธานี มีครอบครัวที่ประสบปัญหาต้องได้รับการดูแลช่วยเหลือ

จำนวน ๓๒๑ ครอบครัว ครอบครัวหย่าร้างมีสูงถึง ๒๗๖ ครอบครัว ร้อยละ ๘๕.๙๘ รองลงมา ครอบครัวกระทำความรุนแรงต่อกัน จำนวน ๓๐ ครอบครัว ร้อยละ ๙.๓๕ และครอบครัวที่ไม่เลี้ยงดูบุพการี จำนวน ๑๐ ครอบครัว ร้อยละ ๓.๑๒

เมื่อเปรียบเทียบครอบครัวที่ประสบปัญหาในปี พ.ศ. ๒๕๕๗ กับปี พ.ศ. ๒๕๕๘

พบว่า ภาพรวมมีจำนวนลดลง จำนวน ๒๑๖ ครอบครัว ร้อยละ ๔๐.๒๒

อันดับ ๖ ปัญหาคนพิการ

จังหวัดอุทัยธานี มีคนพิการที่ได้รับการจดทะเบียน จำนวน ๙,๖๖๗ คน

ยอดรวมตั้งแต่ปี พ.ศ.๒๕๕๗–๒๕๕๘ ส่วนใหญ่ พิการทางการเคลื่อนไหว ๕,๕๑๘ คน ร้อยละ ๕๗.๐๘ รองลงมา ทางการมองเห็น ๑,๒๐๕ คน ร้อยละ ๑๒.๔๖ และทางการได้ยิน สื่อความหมาย ๙๖๗ คน ร้อยละ ๑๐.๐๐ ขณะเดียวกันคนพิการที่ประสบปัญหา มีจำนวน ๔๖๙ คน ส่วนใหญ่ เป็นคนพิการมีความต้องการกายอุปกรณ์ จำนวน ๒๑๑ คน ร้อยละ ๔๔.๙๙ บุคคลที่เข้าข่ายความพิการแต่ยังไม่ได้รับการตรวจประเมินจากแพทย์และยังไม่ได้ขึ้นทะเบียนคนพิการ จำนวน ๑๕๕ คน ร้อยละ ๓๓.๐๕ ยังไม่ได้รับการ จดทะเบียน ๒๑๑ คน ร้อยละ ๔๔.๙๙ ซึ่งเป็นคนพิการรายใหม่ และมีแนวโน้มจะมีจำนวนคนพิการเพิ่มขึ้น หากไม่เร่งดำเนินการลดปัญหาความไม่ปลอดภัยในการใช้ยานพาหนะ และให้ความรู้ในเรื่องความปลอดภัย ในการประกอบอาชีพ

เมื่อเปรียบเทียบคนพิการที่ประสบปัญหาในปี พ.ศ.๒๕๕๗ กับปี พ.ศ. ๒๕๕๘

พบว่า ภาพรวมมีจำนวนลดลงจากปี พ.ศ. ๒๕๕๗ จำนวน ๒๔๘ คน

ปัญหาด้านแรงงาน

จังหวัดอุทัยธานี มีแรงงานต่างด้าวที่จดทะเบียนแล้ว จำนวน ๓๘๕ คน

(ที่มา:สำนักจัดหางานจังหวัดอุทัยธานี ๒๓ มกราคม ๒๕๕๘) และข้อมูลจากการตอบแบบสำรวจของ อปท.พบว่ามีแรงงานไทยที่อพยพมาจากต่างจังหวัด จำนวน ๙๐ คน

เมื่อเปรียบเทียบจำนวนแรงงานในปี พ.ศ.๒๕๕๗ กับปี พ.ศ.๒๕๕๘ พบว่าแรงงานไทย

อพยพมาจากต่างจังหวัด มีจำนวนลดลงจากปี พ.ศ.๒๕๕๗ จำนวน ๒ คน

**๖. สภาวการณ์ทางวัฒนธรรมของจังหวัดอุทัยธานี**

การสำรวจข้อมูลสภาวการณ์ทางวัฒนธรรมของจังหวัดอุทัยธานี ประจำปี พ.ศ. ๒๕๕๙

กลุ่มตัวอย่างเป็นเด็กเยาวชนเพศหญิง ร้อยละ ๖๑.๒ และเพศชายร้อยละ ๓๘.๘

ศึกษาอยู่ในระบบการศึกษาร้อยละ ๕๓.๗ และนอกระบบการศึกษาร้อยละ ๔๖.๓ อาศัยอยู่กับพ่อแม่มากที่สุด ร้อยละ ๖๓.๗ รองลงมาคืออยู่กับญาติร้อยละ ๒๐.๘ และอยู่กับพ่อหรือแม่คนเดียว ร้อยละ ๑๓.๔ โดยอยู่กับ

พี่น้องน้อยที่สุด ร้อยละ ๐.๓

กลุ่มตัวอย่างที่เป็นประชาชนส่วนใหญ่เป็นเพศหญิงร้อยละ ๕๗.๕ และเป็นเพศชาย

ร้อยละ ๔๒.๕ มีระดับการศึกษาอาชีวศึกษามากที่สุด ร้อยละ ๔๐.๐ รองลงมาคือระดับอุดมศึกษา

ร้อยละ ๓๑.๘ และมัธยมศึกษาร้อยละ ๒๐.๑ โดยระดับการศึกษาประถมศึกษาน้อยที่สุด คือร้อยละ ๘.๐ การอยู่อาศัยส่วนใหญ่อยู่กับครอบครัวพ่อแม่ลูกมากที่สุด ร้อยละ ๖๓.๗ รองลงมา คืออยู่กับญาติร้อยละ ๒๑.๑ และอยู่กับครอบครัวพ่อหรือแม่หรือลูก ร้อยละ ๑๒.๙ โดยอยู่เองคนเดียวน้อยที่สุดร้อยละ ๐.๗

โดยการสำรวจจากกลุ่มตัวอย่างภายใต้มิติต่าง ๆ ดังนี้

๑. มิติด้านครอบครัว

ความคิดเห็นของเด็กเยาวชนเกี่ยวกับสภาวการณ์ทางวัฒนธรรมจังหวัดอุทัยธานี

ในด้านครอบครัว ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก

๓ ประเด็น คือ ครอบครัวฉันทานข้าวเย็นร่วมกัน ครอบครัวของฉันมีเวลาพูดคุยกัน และครอบครัวของฉันรับฟังความคิดเห็นซึ่งกันและกัน มีการปฏิบัติอยู่ในระดับปานกลาง ๑ ประเด็น คือ ครอบครัวของฉันใช้เวลาเสาร์-อาทิตย์หรือวันหยุดร่วมกัน มีการปฏิบัติในระดับน้อย ๑ ประเด็นคือครอบครัวของฉันมีการบอกรักกันระหว่างพ่อแม่ลูกเป็นปกติ

ส่วนความคิดเห็นของประชาชนเกี่ยวกับสภาวการณ์ทางวัฒนธรรมจังหวัดอุทัยธานี

ในด้านครอบครัวในภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๒ ประเด็นคือ

ครอบครัวของฉันมีเวลาพูดคุยกัน และครอบครัวของฉันรับฟังความคิดเห็นซึ่งกันและกัน มีการปฏิบัติอยู่ในระดับปานกลาง ๒ ประเด็น คือ ครอบครัวของฉันทานข้าวเย็นร่วมกัน ครอบครัวของฉันใช้เวลาเสาร์-อาทิตย์หรือวันหยุดร่วมกัน การปฏิบัติในระดับน้อย ๑ ประเด็นคือครอบครัวของฉันมีการบอกรักกันระหว่างพ่อแม่ลูกเป็นปกติ

๒. มิติด้านสื่อ

ความคิดเห็นของเด็กเยาวชนเกี่ยวกับสภาวการณ์ทางวัฒนธรรมจังหวัดอุทัยธานี

ในด้านสื่อ ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๒

ประเด็น คือ ฉันใช้ Facebook / Google / PLUS / Line / Skype และ Social Media ต่างๆ และฉันดูข่าวรายวันทางโทรทัศน์ มีการปฏิบัติอยู่ระดับปานกลาง ๒ ประเด็น คือฉันคิดว่าข่าวสารที่ปรากฏผ่านสื่อประเภทต่างๆ

มีความน่าเชื่อถือ และฉันติดตามข่าวสารทางเว็บไซต์ และมีการปฏิบัติอยู่ในระดับน้อย ๑ ประเด็นคือ ฉันอ่านหนังสือพิมพ์รายวัน

ส่วนความคิดเห็นของประชาชนเกี่ยวกับสภาวการณ์ทางวัฒนธรรมจังหวัดอุทัยธานี ในด้านสื่อ

ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๒ ประเด็นคือ ฉันใช้ Facebook /Google / PLUS / Line / Skype และ Social Media ต่างๆ และฉันดูข่าวรายวันทางโทรทัศน์ มีการปฏิบัติอยู่ระดับปานกลาง ๒ ประเด็น คือฉันคิดว่าข่าวสารที่ปรากฏผ่านสื่อประเภทต่างๆ มีความน่าเชื่อถือ และ ฉันติดตามข่าวสารทางเว็บไซต์ และมีการปฏิบัติอยู่ในระดับน้อย ๑ ประเด็นคือ ฉันอ่านหนังสือพิมพ์รายวัน

๓. มิติด้านศาสนา

ความคิดเห็นของเด็กและเยาวชนและประชาชน เกี่ยวกับสภาวการณ์ทางวัฒนธรรมจังหวัด

อุทัยธานี ด้านศาสนา ภาพรวมมีการปฏิบัติอยู่ในระดับมาก โดยมีการปฏิบัติอยู่ในระดับมาก ๓ ประเด็น คือ

ฉันเชื่อในการทำดีต้องได้ดี ทำชั่วต้องได้ชั่ว ฉันมีความศรัทธาในหลักคำสอนของศาสนาของฉัน และฉันเข้าร่วมกิจกรรมในวันสำคัญทางศาสนาของฉัน มีการปฏิบัติอยู่ในระดับปานกลาง ๒ ประเด็น คือ ฉันเข้าใจความหมายเบื้องต้นหลังพิธีกรรมทางศาสนา และฉันปฏิบัติกิจกรรมทางศาสนาในชีวิตประจำวัน (สวดมนต์ ละหมาด

ขอพรพระผู้เป็นเจ้า)

๔. มิติด้านความมีน้ำใจ เอื้อเฟื้อเผื่อแผ่ จิตสาธารณะ

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรมจังหวัด

อุทัยธานี ในด้านความมีน้ำใจ เอื้อเฟื้อเผื่อแผ่ จิตสาธารณะ ภาพรวมมีการปฏิบัติอยู่ในระดับมาก โดยมีการปฏิบัติอยู่ในระดับมากทุกประเด็น ได้แก่ ฉันช่วยเหลือผู้อื่นเมื่อมีโอกาส เมื่อใช้บริการสาธารณะฉันสละที่นั่งให้แก่เด็ก คนชรา สตรีมีครรภ์ และฉันให้บริจาคหรือเสียสละ ทรัพย์สินสิ่งของและเวลาให้กับผู้ที่ต้องการความช่วยเหลือหรือผู้ด้อยโอกาส

๕. มิติด้านการอ่อนน้อมถ่อมตน เคารพผู้ใหญ่ มีสัมมาคารวะ

ความคิดเห็นของเด็กเยาวชนและประชาชนเกี่ยวกับสภาวการณ์ทางวัฒนธรรมจังหวัด

อุทัยธานี ด้านความอ่อนน้อมถ่อมตน เคารพผู้ใหญ่ มีสัมมาคารวะ ภาพรวมมีการปฏิบัติในระดับปานกลาง

โดยมีการปฏิบัติอยู่ในระดับมาก ๑ ประเด็น ได้แก่ฉันไหว้พ่อแม่หรือผู้อาวุโสกว่าเมื่อได้พบเจอ ระดับปานกลาง ๑ ประเด็น ฉันเชื่อฟังคำสั่งสอนของพ่อแม่ ระดับน้อย ๑ ประเด็น ฉันพูดจาสุภาพเรียบร้อยกับผู้อาวุโสกว่าใน ทุกโอกาส

๖. มิติด้านความซื่อสัตย์ ไม่คดโกง

ความคิดเห็นของเด็กเยาวชนเกี่ยวกับสภาวการณ์ทางวัฒนธรรมจังหวัดอุทัยธานี

ด้านความซื่อสัตย์ ไม่คดโกง ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๑ ประเด็นคือ หากเก็บทรัพย์สินมีค่าของผู้อื่นได้ฉันจะประกาศหาเจ้าของเพื่อคืนของที่เก็บได้ทุกครั้ง มีการปฏิบัติอยู่ในระดับปานกลาง ๓ ประเด็น คือ ฉันใช้ของผู้อื่นก่อนได้รับอนุญาต ฉันเคยลอกข้อสอบและการบ้านจากเพื่อน และฉันเคยพูดโกหก

ส่วนความเห็นของประชาชนเกี่ยวกับสภาวการณ์ทางวัฒนธรรมจังหวัดอุทัยธานี

ด้านความซื่อสัตย์ ไม่คดโกง ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๑ ประเด็นคือ หากเก็บทรัพย์สินมีค่าของผู้อื่นได้ฉันจะประกาศหาเจ้าของเพื่อคืนของที่เก็บได้ทุกครั้ง

มีการปฏิบัติอยู่ในระดับปานกลาง ๓ ประเด็น คือ ฉันใช้ของผู้อื่นก่อนได้รับอนุญาต ฉันยินดีให้สินบนหากทำงานให้เสร็จเร็วขึ้น และฉันเคยพูดโกหก

๗. มิติด้านขอโทษ ขอบคุณ ยอมรับผิด ให้อภัย

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรม

จังหวัดอุทัยธานี ด้านขอโทษ ขอบคุณ ยอมรับผิด ให้อภัย ภาพรวมมีการปฏิบัติอยู่ในระดับมาก โดยมีการปฏิบัติอยู่ในระดับมากทุกประเด็น ได้แก่ เมื่อเพื่อนรู้สึกตัวว่าทำผิดมาขอโทษ ฉันก็พร้อมที่จะให้อภัย ฉันกล่าวขอบคุณเมื่อได้รับสิ่งของหรือความช่วยเหลือจากผู้อื่นทุกครั้ง และฉันขอโทษเมื่อกระทำความผิดทั้งโดยตั้งใจและไม่ได้ตั้งใจทุกครั้ง

๘. มิติด้านการรักนวลสงวนตัว แต่งกายถูกกาลเทศะ

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรม

จังหวัดอุทัยธานี ด้านการรักนวลสงวนตัว แต่งกายถูกกาลเทศะภาพรวมการปฏิบัติอยู่ในระดับน้อย โดยมีการปฏิบัติอยู่ในระดับปานกลาง ๑ ประเด็น คือ ฉันระมัดระวังตนเองไม่ให้มีการถูกเนื้อต้องตัวกับเพื่อนต่างเพศ เพื่อไม่ให้เกิดปัญหาตามมาภายหลัง มีการปฏิบัติอยู่ในระดับน้อย ๕ ประเด็น คือฉันคิดว่าการอยู่ด้วยกันก่อนแต่งงานเป็นเรื่องปกติธรรมดาของชีวิตปัจจุบัน ฉันคิดว่าการแต่งกายยั่วยวนเพศตรงข้ามเป็นเรื่องปกติธรรมดา

ของชีวิตปัจจุบัน ฉันคิดว่าการจูบกันของวัยรุ่นเป็นเรื่องปกติธรรมดาของชีวิตปัจจุบัน ฉันมีแฟนหรือกิ๊กหลายคนและฉันไปเที่ยวกับเพื่อนต่างเพศสองต่อสองในวันหยุดหรือช่วงกลางคืน

๙. มิติด้านการเคารพกฎหมายกฎระเบียบในสังคม

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรม

จังหวัดอุทัยธานี ด้านการเคารพกฎหมายกฎระเบียบในสังคม ภาพรวมมีการปฏิบัติอยู่ในระดับปานกลาง โดยมีการปฏิบัติอยู่ในระดับมาก ๑ ประเด็น คือฉันประพฤติตามระเบียบของโรงเรียนหรือชุมชนหรือของสถานที่สาธารณะ มีการปฏิบัติอยู่ในระดับปานกลาง ๒ ประเด็นคือ ฉันข้ามถนนโดยใช้สะพานลอย หรือทางม้าลาย ฉันจะต่อแถวหรือเข้าคิวทุกครั้งที่เข้าใช้บริการกรณีคนเยอะๆ ระดับน้อย ๑ ประเด็น คือฉันไม่เคยทิ้งขยะในที่สาธารณะ

๑๐. มิติด้านการเคารพสิทธิเสรีภาพของผู้อื่น

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรม

จังหวัดอุทัยธานี ด้านการเคารพสิทธิเสรีภาพของผู้อื่น

ภาพรวมอยู่ในระดับปานกลาง โดยมีการปฏิบัติอยู่ในระดับปานกลาง ๒ ประเด็นคือ

ฉันรับฟังความคิดเห็นของเพื่อนหรือผู้อื่นทุกครั้ง แม้จะไม่เห็นด้วยในใจก็ตาม และฉันไม่เคยส่งเสียงดังรบกวนผู้อื่นในที่สาธารณะหรือในโอกาสอื่น

๑๑. มิติด้านการเทิดทูนสถาบันพระมหากษัตริย์

ความคิดเห็นของเด็กเยาวชนและประชาชน เกี่ยวกับสภาวการณ์ทางวัฒนธรรม

จังหวัดอุทัยธานี ด้านการเทิดทูนสถาบันพระมหากษัตริย์

ภาพรวมมีการปฏิบัติอยู่ในระดับมาก โดยมีการปฏิบัติอยู่ในระดับมาก ๓ ประเด็น

คือฉันภาคภูมิใจในพระมหากษัตริย์ของไทยที่ทรงเสียสละปกป้องอธิปไตยและพัฒนาประเทศไทยจนกระทั่งถึงทุกวันนี้ ฉันยืนตรงเคารพธงชาติทุกครั้งเมื่อได้ยินเสียงเพลงชาติในที่สาธารณะ และฉันนำกระแสพระราชดำรัสและพระจริยาวัตรที่งดงามของพระบาทสมเด็จพระปรมินทรมหาภูมิพลอดุลยเดช (รัชกาลที่ ๙) มาเป็นแบบอย่างในชีวิตประจำวัน มีการปฏิบัติอยู่ในระดับปานกลาง ๑ ประเด็นคือฉันนำแนวคิดเศรษฐกิจพอเพียงมาใช้ในชีวิตประจำวัน

**๗. การวิเคราะห์จุดแข็ง จุดอ่อน โอกาส และภาวะคุกคาม/อุปสรรคในการส่งเสริมคุณธรรม**

**ในประเทศไทย**

การจัดทำแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙-๒๕๖๔) มีความจำเป็นต้องคำนึงถึงบริบทของสภาพแวดล้อม ที่จะส่งผลต่อการกำหนดประเด็นยุทธศาสตร์และศักยภาพในการขับเคลื่อนการดำเนินงานให้เกิดประสิทธิผล เพราะฉะนั้น ในการจัดทำแผนแม่บทฯ นี้ จึงได้วิเคราะห์สภาพแวดล้อมและศักยภาพในการส่งเสริมคุณธรรมในประเทศไทยใน ๔ ด้าน คือ จุดแข็ง จุดอ่อน โอกาส และภาวะคุกคาม/อุปสรรค โดยมีรายละเอียด ดังต่อไปนี้

**๗.๑ จุดแข็ง (Strengths)**

1. ประเทศไทยมีสถาบันหลักของประเทศที่สำคัญคือ พระมหากษัตริย์ทรงเป็นศูนย์รวม

และทรงเป็นที่ยึดเหนี่ยวทางจิตใจของคนในชาติให้เกาะเกี่ยวกันอย่างแน่นแฟ้น โดยเฉพาะรัชกาลที่ ๙ ที่ทรงเป็นแบบอย่างที่ดีงามในการดำเนินชีวิตบนทางสายกลางและความพอเพียงของคนในสังคมไทย

(๒) ประเทศไทยยึดหลัก “ปรัชญาของเศรษฐกิจพอเพียง” ที่มุ่งให้ “คนเป็นศูนย์กลางของการพัฒนา” และ “สร้างสมดุลการพัฒนา” ในทุกมิติ และขับเคลื่อนให้บังเกิดผลในทางปฏิบัติที่ชัดเจนยิ่งขึ้นในทุกระดับ

(๓) ประเทศไทยมีค่านิยม ศิลปวัฒนธรรม ประเพณี และภูมิปัญญาในด้านต่าง ๆ ที่ดีงามและทรงคุณค่า ซึ่งเป็นพื้นฐานที่สำคัญที่ยึดโยงให้คนไทยมีความเป็นเอกภาพ

(๔) การมีหน่วยงานและองค์กรที่ทำงานด้านการส่งเสริมคุณธรรมในหลายมิติ โดยเฉพาะอย่างยิ่งองค์กรหรือสถาบันทางศาสนาต่าง ๆ ซึ่งมีการดำเนินการส่งเสริมให้บุคลากรในศาสนาได้ทำหน้าที่ส่งเสริมคุณธรรมตามหลักการทางศาสนาแก่ศาสนิกชนในรูปแบบต่าง ๆ ตามความเหมาะสม ของแต่ละศาสนามาอย่างต่อเนื่อง

(๕) ภาคส่วนต่าง ๆ ทั้งภาครัฐ ภาคธุรกิจเอกชน และภาคประชาชน ต่างให้ความสำคัญและสนับสนุนการส่งเสริมคุณธรรมให้แก่ประชาชน

(๖) การมีภาคีเครือข่ายในการดำเนินงาน ทั้งระดับชาติ ระดับจังหวัด และระดับท้องถิ่น รวมถึงเครือข่ายภาควิชาการ คือ สถาบันการศึกษาและสถาบันการวิจัยต่าง ๆ ร่วมกันดำเนินงานส่งเสริมคุณธรรมให้แก่ประชาชน

(๗) ประเทศไทยมีการบรรจุความรู้เกี่ยวกับหลักการของศาสนาต่าง ๆ ไว้ในหลักสูตรการศึกษาขั้นพื้นฐานของสถานศึกษาทั้งในรูปแบบการสอดแทรกเนื้อหาวิชาในสาระการเรียนรู้ต่าง ๆ และในรูปแบบของกิจกรรมพัฒนาผู้เรียน

**๗.๒ จุดอ่อน (Weaknesses)**

(๑) การขาดการประสานความร่วมมือและบูรณาการการทำงานในภาครัฐ ด้านบุคลากรบทบาทหน้าที่ และงบประมาณการดำเนินงานส่งเสริมคุณธรรม ตลอดจนขาดการติดตามประเมินผลด้านประสิทธิภาพการทำงานของเจ้าหน้าที่และการใช้งบประมาณ

(๒) ความผันผวนทางการเมือง อาจส่งผลให้การดำเนินงานตามแผนแม่บทฯ ขาดความต่อเนื่องและอาจชะงักงันหากมีการเปลี่ยนแปลงรัฐบาลและนโยบายด้านการส่งเสริมคุณธรรม รวมทั้งผู้นำประเทศขาดความสนใจไม่เข้าร่วมในการประชุมคณะกรรมการส่งเสริมคุณธรรมแห่งชาติ

(๓) การขาดกระบวนการมีส่วนร่วมหรือกระบวนการตัดสินใจที่ต้องใช้การมีส่วนร่วมจากทุกภาคส่วน ทำให้บางครั้งการขับเคลื่อนงานเป็นไปอย่างเชื่องช้า แม้แต่งานการส่งเสริมคุณธรรมเพื่อพัฒนาคุณภาพคนไทย ก็ต้องอาศัยการมีส่วนร่วมเช่นเดียวกัน

(๔) โครงสร้างการบริหารจัดการขององค์กรขาดการเชื่อมโยงระหว่างฐานรากและระดับนโยบาย และเป็นโครงสร้างการบริหารจัดการที่ไม่ชัดเจน ทำให้ความสัมพันธ์ของกลุ่มคนในองค์กรไม่แน่นแฟ้นและเกิดความอ่อนแอ ส่งผลให้ขาดระเบียบกฎเกณฑ์ในการปฏิบัติที่ชัดเจน

(๕) การเจริญเติบโตทางเศรษฐกิจและกระแสโลกาภิวัตน์ มีผลกระทบโดยตรงต่อวัฒนธรรม ประเพณีดั้งเดิมที่ดีงาม ส่งผลให้สังคมไทยมีความเป็นวัตถุนิยม พฤติกรรมของคนในสังคมเปลี่ยนแปลง คนไทยให้ความสำคัญกับศีลธรรม และวัฒนธรรมที่ดีงามลดลง ทั้งการดำรงชีวิตประจำวัน การใช้ชีวิตและความสัมพันธ์กับผู้อื่น มุ่งหารายได้เพื่อสนองความต้องการ การช่วยเหลือเกื้อกูลกันลดลง ความมีน้ำใจไมตรีน้อยลง ต่างแก่งแย่งเอารัดเอาเปรียบกันทำให้คนไทยขาดความสามัคคี การเคารพสิทธิผู้อื่น และการยึดถือประโยชน์ส่วนรวม ส่งผลต่อวิถีชีวิตคนไทย ทั้งระดับครอบครัว ชุมชน และประเทศ

(๖) ความอ่อนแอในเชิงวัฒนธรรมและวิถีชีวิตแบบไทย อันเนื่องมาจากชีวิตครอบครัว ลักษณะสังคมไทยเปลี่ยนแปลงไป พ่อแม่ไม่มีเวลาสั่งสอนอบรมลูก แม้ว่าเยาวชนเข้าเรียนหนังสือใช้ชีวิตอยู่ในโรงเรียนตั้งแต่วัยเยาว์ แต่โรงเรียนไม่สามารถอบรมกล่อมเกลาเยาวชนในด้านคุณธรรม วัฒนธรรม และวิถีชีวิตได้เท่าเทียมกับพ่อแม่และชุมชน หรือจะกล่าวง่าย ๆ คือ วัด บ้าน โรงเรียน แยกส่วนกันไม่เป็นสังคมที่กลมกลืนกัน การหล่อหลอมและอบรมด้านคุณธรรม ตลอดถึงการสืบทอดวัฒนธรรมและวิถีชีวิตแบบไทยก็อ่อนด้อยไป ยิ่งเยาวชนที่อยู่ในวัยทำงานต้องจากครอบครัวไปอยู่ต่างถิ่น อยู่ในสังคมโรงเรียน ยิ่งเกิดการแตกแยก ทั้งทางด้านจิตใจและการดำเนินชีวิตความอ่อนแอในทางวัฒนธรรมทำให้ขาดจุดยืน ขาดความมั่นใจ ขาดการใคร่ครวญในการรับหรือไม่รับสิ่งต่าง ๆ ที่เข้ามากระทบได้ง่าย เกิดความสับสนในการดำเนินชีวิตแบบไทยที่เหมาะสม เยาวชนจำนวนไม่น้อยฟุ่มเฟือยหนักไม่เอาเบาไม่สู้ หลงวัตถุ หลงเงินตรา ก่อปัญหาให้ตัวเองและสังคม

(๗) ระบบอุปถัมภ์ซึ่งแผ่กระจายไปทั่วในสังคมไทยเป็นปัญหาและอุปสรรคอย่างยิ่งต่อการพัฒนาในด้านต่าง ๆ นำไปสู่ผลในทางลบต่อระบบคุณธรรม ความสามารถทำให้ความเสมอภาคทางกฎหมายและความยุติธรรมทางสังคมเกิดได้ยาก

**๗.๓ โอกาส (Opportunities)**

(๑) การมีแผนระดับชาติสามารถนำมาใช้เป็นกรอบแนวทางในการส่งเสริมคุณธรรมในระดับต่าง ๆ ได้

(๒) การเรียกร้องให้ทุกภาคส่วนทั้งภาครัฐและภาคธุรกิจเอกชนบริหารงานและดำเนินกิจกรรมต่างๆ อย่างมีคุณธรรม ประกอบด้วย ความโปร่งใส มีธรรมาภิบาล (Good Corporate Governance) และมีจิตสำนึกรับผิดชอบต่อสังคม (Corporate Social Responsibility : CSR)

(๓) คุณธรรมจริยธรรมของสังคมไทยกำลังวิกฤติหนัก เกิดเป็นกระแสสังคมให้บุคคลต่าง ๆ ไม่ว่าจะเป็นบุคลากรทางศาสนา นักการเมือง และข้าราชการระดับสูง เป็นต้นแบบที่ดี

(๔) กลไกภาครัฐบางส่วนให้การสนับสนุนการเสริมสร้างคุณธรรมให้สังคมไทย จึงเป็นกลไกที่สำคัญในการกำหนดทิศทางและผลักดันการพัฒนาคนไทยให้มีคุณธรรม

(๕) การที่ภาคประชาชน ประชาสังคม และองค์กรพัฒนาเอกชน มีความสนใจร่วมกันในการขับเคลื่อนหรือดำเนินงานด้านการส่งเสริมคุณธรรมมากขึ้น โดยเฉพาะในพื้นที่ที่รัฐ เข้าไม่ถึง

(๖) การเข้าสู่ประชาคมเศรษฐกิจอาเซียน (ASEAN Economic Community : AEC) ในปี ๒๕๕๘ เนื่องจากประเทศสมาชิกอาเซียนหลายประเทศซึ่งเป็นเพื่อนบ้านและมีพรมแดนติดกันมีวัฒนธรรมคล้ายคลึงกัน

(๗) ประเทศไทยมีกระบวนการสื่อสารที่มีความทันสมัย โดยผ่านเทคโนโลยีสมัยใหม่ ทำให้สามารถเผยแพร่ประชาสัมพันธ์และสื่อสารเรื่องต่าง ๆ ได้อย่างรวดเร็วและคล่องตัวมากขึ้น

(๘) ประเทศไทยมีทุนทางสังคมคือสิ่งดีงามต่าง ๆ ทั้งในส่วนที่ได้จากการสั่งสมและการต่อยอดสืบต่อกันมาอย่างยาวนาน รวมถึงการรวมตัวของคนที่มีคุณภาพเพื่อสร้างประโยชน์ต่อส่วนรวม บนพื้นฐานของความไว้เนื้อเชื่อใจ สายใยแห่งความผูกพันและวัฒนธรรมที่ดีงาม ได้แก่ ทุนคน ทุนความรู้ ทุนภูมิปัญญา และทุนทางวัฒนธรรม ซึ่งหากนำมาพัฒนาและใช้ประโยชน์อย่างเหมาะสมแล้ว จะเป็นปัจจัยสำคัญในการพัฒนาประเทศชาติและสังคมให้สมดุลและยั่งยืน

(๙) กระแสการเรียกร้องให้ปฏิรูปประเทศไทยในด้านต่าง ๆ ซึ่งครอบคลุมทั้งด้านการเมืองเศรษฐกิจ สังคม และการศึกษา

**๗.๔ ภาวะคุกคาม/อุปสรรค (Threats)**

(๑) กระแสบริโภคนิยม และการโฆษณาชวนเชื่อ กำลังเป็นกระแสที่มีอิทธิพลต่อค่านิยมของคนในสังคมไทย

(๒) ปัญหาความขัดแย้งความแตกแยกทางด้านการเมือง ปัญหาทางเศรษฐกิจตกต่ำ และปัญหาความเหลื่อมล้ำในสังคม ส่งผลกระทบต่อประสิทธิภาพการให้ความสำคัญกับเรื่องการส่งเสริมคุณธรรมและค่านิยมอันดีงามในสังคมไทย

(๓) ความเจริญก้าวหน้าทางเทคโนโลยีสารสนเทศในภาวะสังคมปัจจุบัน แม้จะมีผลกระทบในเชิงบวกในเรื่องความสะดวกสบาย แต่อาจจะส่งผลกระทบในเชิงลบต่อการยึดมั่นในคุณธรรมของประชาชนในสังคมไทย

(๔) กระแสการไหลบ่าของวัฒนธรรมต่างชาติที่เข้ามาสู่สังคมไทยทางสื่อสารมวลชนและเทคโนโลยีสารสนเทศมีอิทธิพลต่อวิถีชีวิตของคนไทยมากขึ้น ทำให้รากเหง้าความเป็นไทยหลายประการได้รับผลกระทบถูกลดคุณค่าลงและถูกเปลี่ยนแปลง โดยเฉพาะขนบธรรมเนียมประเพณีวัฒนธรรมไทยกำลังถูกกลืนจากค่านิยมตะวันตก ส่งผลให้เยาวชนคนรุ่นใหม่ต่างยึดติดกับค่านิยมของต่างชาติแล้วละเลยความเป็นไทย

(๕) ปัญหาการทุจริตคอร์รัปชั่นเป็นปัญหาสำคัญที่ส่งผลกระทบต่อการพัฒนาประเทศและการส่งเสริมคุณธรรมเป็นอย่างมาก เนื่องจากปัญหาดังกล่าวเกิดขึ้นมานานจนฝังรากลึกและพบเกือบทุกกลุ่มอาชีพในสังคมไทย อีกทั้งเกี่ยวพันกับวิถีชีวิตของคนในสังคมไทยมาอย่างยาวนาน หรือกล่าวได้ว่าเป็นส่วนหนึ่งของวัฒนธรรมไทยไปแล้ว เมื่อปัญหาดังกล่าวผูกพันอยู่กับสังคมไทย จึงส่งผลให้คนไทยบางส่วนมองว่าการทุจริตคอร์รัปชั่นเป็นเรื่องปกติและยอมรับได้ โดยมักจะใช้แนวคิดว่าผู้มีอำนาจก็มักจะโกงกันทุกฝ่าย ดังนั้น หากใครโกงแล้วทำงานเก่ง ก็ถือว่าพอรับได้ หรือคนโกงแต่เก่งดีกว่าคนซื่อที่ทำงานไม่เป็น ทำให้สังคมไทยกลายเป็นสังคมคอร์รัปชั่นเกือบจะสมบูรณ์

**๘. การวิเคราะห์สถานภาพการส่งเสริมคุณธรรมของจังหวัดอุทัยธานี**

**จุดแข็ง จุดอ่อน โอกาส และภาวะคุกคาม/อุปสรรค**

การวิเคราะห์สภาพแวดล้อมด้านคุณธรรมจริยธรรมของจังหวัดอุทัยธานี (SWOT)

เพื่อประเมินศักยภาพการบริหารและการจัดการด้านการส่งเสริมคุณธรรมจริยธรรมของจังหวัดและกำหนด

ทิศทางการพัฒนาการส่งเสริมคุณธรรมจริยธรรมให้ก้าวทันต่อความเปลี่ยนแปลงทางเศรษฐกิจ สังคม การเมืองในยุคกระแสโลกาภิวัตน์ ได้ดำเนินการตามขั้นตอน ดังนี้

๘.๑ ขั้นตอนการจัดทำแผนแม่บทส่งเสริมคุณธรรมจังหวัดอุทัยธานี (พ.ศ. ๒๕๖๐–๒๕๖๔)

๑.) ประชุมคณะอนุกรรมการส่งเสริมคุณธรรมจังหวัดอุทัยธานี ครั้งที่ ๑/๒๕๕๙ เมื่อวันที่ ๒๒

กันยายน ๒๕๕๙ ณ ห้องประชุมสะแกกรัง ชั้น ๕ ศาลากลางจังหวัดอุทัยธานี อำเภอเมืองอุทัยธานี จังหวัดอุทัยธานี เพื่อขอความเห็นชอบการจัดทำแผนแม่บทส่งเสริมคุณธรรมจังหวัดอุทัยธานี (พ.ศ. ๒๕๖๐–๒๕๖๔) และแผนปฏิบัติการส่งเสริมคุณธรรมจังหวัดอุทัยธานี ประจำปีงบประมาณ พ.ศ.๒๕๖๐ และแต่งตั้งคณะทำงานส่งเสริมคุณธรรมจังหวัดเพื่อขับเคลื่อนการดำเนินงานการส่งเสริมคุณธรรม ตามแผนแม่บทส่งเสริมคุณธรรมแห่งชาติ ฉบับที่ ๑ (พ.ศ. ๒๕๕๙–๒๕๖๔)

๒.) ประชุมคณะทำงานจัดทำแผนแม่บทส่งเสริมคุณธรรมจังหวัดอุทัยธานี เมื่อวันที่ ๒๙ พฤศจิกายน ๒๕๕๙ ณ ห้องประชุมศูนย์การศึกษานอกโรงเรียนและการศึกษานอกระบบตามอัธยาศัยจังหวัดอุทัยธานี อำเภอเมืองอุทัยธานี จังหวัดอุทัยธานี เพื่อแสดงความคิดเห็นการจัดทำ (ร่าง) แผนแม่บทส่งเสริมคุณธรรมจังหวัดอุทัยธานี (พ.ศ. ๒๕๖๐–๒๕๖๔) และ (ร่าง) แผนปฏิบัติการส่งเสริมคุณธรรมจังหวัดอุทัยธานี ประจำปีงบประมาณ พ.ศ.๒๕๖๐ วิเคราะห์ ประเด็นยุทธศาสตร์ วิสัยทัศน์ ตัวชี้วัด เป้าประสงค์ กลยุทธ์ แผนงาน/ โครงการ ในการขับเคลื่อนการดำเนินงานส่งเสริมคุณธรรมของจังหวัดอุทัยธานี

๓.) ประชุมกลุ่มย่อย เมื่อวันที่ ๒๑ ธันวาคม ๒๕๕๙ ณ ห้องประชุมสำนักงานวัฒนธรรมจังหวัดอุทัยธานี อำเภอเมืองอุทัยธานี จังหวัดอุทัยธานี เพื่อวิพากย์ (ร่าง) แผนแม่บทส่งเสริมคุณธรรมจังหวัดอุทัยธานี (พ.ศ. ๒๕๖๐–๒๕๖๔) และ (ร่าง) แผนปฏิบัติการส่งเสริมคุณธรรมจังหวัดอุทัยธานี ประจำปีงบประมาณ พ.ศ.๒๕๖๐ เพื่อเสนอคณะอนุกรรมการส่งเสริมคุณธรรมจังหวัดอุทัยธานีเพื่อดำเนินการต่อไป

๔.) ประชุมคณะอนุกรรมการส่งเสริมคุณธรรมจังหวัดอุทัยธานี ครั้งที่ ๑/๒๕๖๐ วันที่ ๔ เมษายน ๒๕๖๐ ณ ห้องศูนย์ปฏิบัติการจังหวัดอุทัยธานี (POC) ชั้น ๕ ศาลากลางจังหวัดอุทัยธานี อำเภอเมืองอุทัยธานี จังหวัดอุทัยธานี เพื่อเสนอ (ร่าง) แผนแม่บทส่งเสริมคุณธรรมจังหวัดอุทัยธานี (พ.ศ. ๒๕๖๐–๒๕๖๔) และ (ร่าง) แผนปฏิบัติการส่งเสริมคุณธรรมจังหวัดอุทัยธานี ประจำปีงบประมาณ พ.ศ.๒๕๖๐ เพื่ออนุมัติในหลักการและประกาศใช้แผนต่อไป

**๘.๒ การประเมินศักยภาพการบริหารและการจัดการด้านการส่งเสริมคุณธรรมของ**

**จังหวัดอุทัยธานี (SWOT Analysis)**

**ปัจจัยภายใน**

|  |
| --- |
| **จุดแข็ง (Strengths)** |
| S1. จังหวัดอุทัยธานีมีสภาพแวดล้อม บริบททางสังคมที่สงบเงียบ เป็นเมืองที่มีวิถีชีวิตที่เรียบง่าย  อบอุ่นปลอดภัย  S2. จังหวัดอุทัยธานีเป็นเมืองพระชนกจักรี มีสถาบันพระมหากษัตริย์เป็นศูนย์รวมจิตใจ  S3. จังหวัดอุทัยธานีมีสภาพแวดล้อมและสังคมแบบปิด ยังไม่เปิดรับกระแสบริโภคนิยม  S4. จังหวัดอุทัยธานียังเป็นสังคมชนบท ประชาชนส่วนใหญ่ประกอบอาชีพเกษตรกรรม  กินอยู่แบบพอเพียง  S5. สถานบันเทิงต่าง ๆ ในจังหวัดอุทัยมีจำนวนน้อย |
| S6. ศาสนสถาน (วัด) จำนวนหลายแห่ง เป็นสถานปฏิบัติธรรมสอนให้คนเป็นคนดี  S7. สภาพของครอบครัวของคนอุทัยธานี มีความเอื้ออาทรต่อกัน มีสัมมาคารวะ เคารพผู้อาวุโส  S๘. มีบุคลากรที่มีความรู้ความสามารถประสบการณ์ในการส่งเสริมคุณธรรมจริยธรรม  S๙. มีหน่วยงาน องค์กร ทั้งภาครัฐ ภาคเอกชนที่สนับสนุนการส่งเสริมคุณธรรม อาทิ ศูนย์ศึกษา  พระพุทธศาสนาวันอาทิตย์ สถาบันพลังจิตตานุภาพ สถานศึกษาในพื้นที่ เป็นต้น  S๑๐. มีภูมิปัญญาท้องถิ่น ปราชญ์ชาวบ้านหลายสาขาที่ส่งเสริมค่านิยม วิถีชีวิตความเป็นไทย |
| S๑๑. มีแหล่งเรียนรู้ตามหลักปรัชญาของเศรษฐกิจพอเพียงให้เป็นแหล่งเรียนรู้ของประชาชน |
|  |

|  |
| --- |
| **จุดอ่อน (Weaknesses)** |
| W1. ประชาชนส่วนใหญ่ประกอบอาชีพเกษตรกรรม ฐานะยากจน  W๒. เด็ก เยาวชนถูกทอดทิ้งเนื่องจากพ่อแม่ต้องเข้าไปทำงานในเมืองใหญ่  W๓. เยาวชนบางส่วนออกจากระบบการศึกษาภาคบังคับเข้าสู่ระบบแรงงานเร็วกว่าวัยอันควร  W๔. เครือข่ายการดำเนินงานด้านการส่งเสริมคุณธรรมจริยธรรมยังไม่เข้มแข็ง |
| W๕. บุคลากรด้านการส่งเสริมคุณธรรมจริยธรรม มีจำนวนจำกัดและไม่ต่อเนื่อง  W๖. ขาดระบบการบริหารจัดการส่งเสริมคุณธรรมที่ดี |
|  |

**ปัจจัยภายนอก**

|  |
| --- |
| **โอกาส (Opportunities)** |
| O1. มีแผนแม่บทส่งเสริมคุณธรรมแห่งชาติ ฉบับที่ ๑ (พ.ศ.๒๕๕๙-๒๕๖๔) สามารถนำมาใช้เป็น  กรอบแนวทางในการส่งเสริมคุณธรรมในระดับต่าง ๆ ได้  O๒. การเรียกร้องให้ทุกภาคส่วนทั้งภาครัฐและภาคธุรกิจเอกชนบริหารงานและดำเนินกิจกรรมต่างๆ  อย่างมีคุณธรรม ประกอบด้วย ความโปร่งใส มีธรรมาภิบาล (Good Corporate Governance)  และมีจิตสำนึกรับผิดชอบต่อสังคม (Corporate Social Responsibility : CSR)  O๓. กลไกภาครัฐบางส่วนสนับสนุนการเสริมสร้างคุณธรรมให้สังคมไทย  จึงเป็นกลไกที่สำคัญในการกำหนดทิศทางและผลักดันการพัฒนาคนไทยให้มีคุณธรรม  O๔. การที่ภาคประชาชน ประชาสังคม และองค์กรพัฒนาเอกชน มีความสนใจร่วมกันในการ  ขับเคลื่อนหรือดำเนินงานด้านการส่งเสริมคุณธรรมมากขึ้น โดยเฉพาะในพื้นที่ที่รัฐ เข้าไม่ถึง |
|  |

|  |
| --- |
| **ภัยคุกคาม (Threats)** |
| T1. กระแสบริโภคนิยม และการโฆษณาชวนเชื่อ กำลังเป็นกระแสที่มีอิทธิพลต่อค่านิยมของคน  ในสังคมไทย  T2. ปัญหาความขัดแย้งความแตกแยกทางด้านการเมือง ปัญหาทางเศรษฐกิจตกต่ำ และปัญหาความ  เหลื่อมล้ำในสังคม ส่งผลกระทบต่อประสิทธิภาพการให้ความสำคัญกับเรื่องการส่งเสริมคุณธรรม  และค่านิยมอันดีงาม  T๓. ความเจริญก้าวหน้าทางเทคโนโลยีสารสนเทศในภาวะสังคมปัจจุบัน แม้จะมีผลกระทบในเชิงบวก  ในเรื่องความสะดวกสบาย แต่อาจจะส่งผลกระทบในเชิงลบต่อการยึดมั่นในคุณธรรมของ  ประชาชนในสังคมไทย  T๔. กระแสการไหลบ่าของวัฒนธรรมต่างชาติที่เข้ามาสู่สังคมไทยทางสื่อสารมวลชนและเทคโนโลยี  สารสนเทศมีอิทธิพลต่อวิถีชีวิตของคนไทยมากขึ้น ทำให้รากเหง้าความเป็นไทยหลายประการ  ได้รับผลกระทบถูกลดคุณค่าลงและถูกเปลี่ยนแปลง โดยเฉพาะขนบธรรมเนียมประเพณี  วัฒนธรรมไทยกำลังถูกกลืนจากค่านิยมตะวันตก ส่งผลให้เยาวชนคนรุ่นใหม่ต่างยึดติดกับค่านิยม  ของต่างชาติแล้วละเลยความเป็นไทย  T๕. ปัญหาการทุจริตคอร์รัปชั่นเป็นปัญหาสำคัญที่ส่งผลกระทบต่อการพัฒนาประเทศและการ  ส่งเสริมคุณธรรม |
|  |

**การวิเคราะห์ทิศทางแผนแม่บทส่งเสริมคุณธรรมจังหวัดอุทัยธานี (TOWS Matrix)**

|  |  |  |
| --- | --- | --- |
| ๕๓  **ปัจจัยภายใน**  **ปัจจัยภายนอก** | **จุดแข็ง (Strengths)** | **จุดอ่อน (Weaknesses)** |
| S1. จังหวัดอุทัยธานีมีสภาพแวดล้อม บริบททางสังคม  ที่สงบเงียบ เป็นเมืองที่มีวิถีชีวิตที่เรียบง่าย อบอุ่นปลอดภัย  S2. จังหวัดอุทัยธานีเป็นเมืองพระชนกจักรี มีสถาบัน  พระมหากษัตริย์เป็นศูนย์รวมจิตใจ  S3. จังหวัดอุทัยธานีมีสภาพแวดล้อมและสังคมแบบปิด  ยังไม่เปิดรับกระแสบริโภคนิยม  S4. จังหวัดอุทัยธานียังเป็นสังคมชนบท ประชาชนส่วนใหญ่  ประกอบอาชีพเกษตรกรรม กินอยู่แบบพอเพียง  S5. สถานบันเทิงต่าง ๆ ในจังหวัดอุทัยมีจำนวนน้อย  S6. ศาสนสถาน (วัด) จำนวนหลายแห่งในจังหวัดอุทัยธานี  เป็นสถานปฏิบัติธรรมสอนให้คนเป็นคนดี  S7. สภาพครอบครัวคนอุทัยธานีมีความเอื้ออาทรต่อกัน  มีสัมมาคารวะ เคารพผู้อาวุโส  S๘. มีบุคลากรที่มีความรู้ความสามารถประสบการณ์ในการ  ส่งเสริมคุณธรรมจริยธรรม  S๙. มีหน่วยงาน องค์กร ทั้งภาครัฐ ภาคเอกชนที่สนับสนุนการ  ส่งเสริมคุณธรรม อาทิ ศูนย์ศึกษา พระพุทธศาสนา  S๑๐. มีภูมิปัญญาท้องถิ่น ปราชญ์ชาวบ้านหลายสาขา  ที่ส่งเสริมค่านิยม วิถีชีวิตความเป็นไทย วันอาทิตย์ สถาบันพลังจิตตานุภาพ สถานศึกษาในพื้นที่ ฯ  S๑๑. มีแหล่งเรียนรู้ตามหลักปรัชญาของเศรษฐกิจพอเพียง  ให้เป็นแหล่งเรียนรู้ของประชาชน | W1. ประชาชนส่วนใหญ่ประกอบอาชีพเกษตรกรรม  ฐานะยากจน  W๒. เด็ก เยาวชนถูกทอดทิ้งเนื่องจากพ่อแม่  ต้องเข้าไปทำงานในเมืองใหญ่  W๓. ประชาชนขาดการพัฒนาด้านการศึกษา  W๔. ภาวะการตั้งครรภ์ก่อนวัยอันควรสูง  W๕. เกษตรกรมีหนี้สินจากการประกอบอาชีพ  W๖. ผู้ปกครองไม่มีเวลาในการอบรมดูแลบุตรหลาน  แผนแม่บทส่งเสริมคุณธรรมจังหวัดอุทัยธานี (พ.ศ. 25๖๐ – 256๔) |

|  |  |  |
| --- | --- | --- |
| **โอกาส (Opportunities)** | **SO : กลยุทธ์เชิงรุก** | **WO : กลยุทธ์เชิงแก้ไข** |
| O1. มีแผนแม่บทส่งเสริมคุณธรรมแห่งชาติ ฉบับที่ ๑ (พ.ศ.๒๕๕๙-๒๕๖๔  สามารถนำมาใช้เป็น กรอบแนวทางในการส่งเสริมคุณธรรม  O๒. การเรียกร้องให้ทุกภาคส่วนทั้งภาครัฐและภาคธุรกิจเอกชนบริหารงานและดำเนิน  กิจกรรมต่างๆอย่างมีคุณธรรม ประกอบด้วย ความโปร่งใส มีธรรมาภิบาล (Good  Corporate Governance) และมีจิตสำนึกรับผิดชอบต่อสังคม (Corporate  Social Responsibility : CSR)  O๓. กลไกภาครัฐบางส่วนให้การสนับสนุนการเสริมสร้างคุณธรรมให้สังคมไทย  จึงเป็นกลไกที่สำคัญในการกำหนดทิศทางและผลักดันการพัฒนาคนไทย  ให้มีคุณธรรม  O๔. การที่ภาคประชาชน ประชาสังคม และองค์กรพัฒนาเอกชน มีความสนใจร่วมกัน  ในการขับเคลื่อนหรือดำเนินงานด้านการส่งเสริมคุณธรรมมากขึ้น  โดยเฉพาะในพื้นที่ที่รัฐ เข้าไม่ถึง | 1. สร้างกระแสให้ทุกภาคส่วน   ร่วมเป็นเครือข่ายในการส่งเสริมคุณธรรมจริยธรรม สร้างคนดี คุณธรรมนำการพัฒนา   1. วางระบบการเสริมสร้าง   คุณธรรมในทุกหน่วยงาน องค์กร  ส่งเสริมคุณธรรม   1. ยกย่องเชิดชูเกียรติหน่วยงาน   องค์กร บุคคลต้นแบบในการส่งเสริมคุณธรรมจริยธรรม หลักปรัชญาของเศรษฐกิจพอเพียง การดำรงชีวิตตามวิถีวัฒนธรรมไทยที่ดีงาม | ๑) มีระบบการตรวจสอบการดำเนินงานขององค์กรภาครัฐ ภายใต้หลักคุณธรรม ประกอบด้วย ความโปร่งใส มีธรรมาภิบาล และมีจิตสำนึกรับผิดขอบต่อสังคม  แผนแม่บทส่งเสริมคุณธรรมจังหวัดอุทัยธานี (พ.ศ. 25๖๐ – 256๔) |
| ๕๔ |
| **ภัยคุกคาม (Threats)** | **ST: กลยุทธ์เชิงป้องกัน** | WT: กลยุทธ์เชิงรับ |
| T1. กระแสบริโภคนิยม และการโฆษณาชวนเชื่อ กำลังเป็นกระแสที่มีอิทธิพลต่อ  ค่านิยมของคนในสังคมไทย  T2. ปัญหาความขัดแย้งความแตกแยกทางด้านการเมือง ปัญหาทางเศรษฐกิจตกต่ำ  และปัญหาความเหลื่อมล้ำในสังคม ส่งผลกระทบต่อประสิทธิภาพการให้ความสำคัญ  กับเรื่องการส่งเสริมคุณธรรมและค่านิยมอันดีงาม  T๓. ความเจริญก้าวหน้าทางเทคโนโลยีสารสนเทศในภาวะสังคมปัจจุบัน  แม้จะมีผลกระทบในเชิงบวก ในเรื่องความสะดวกสบาย แต่อาจจะส่งผลกระทบ  ในเชิงลบต่อการยึดมั่นในคุณธรรมของประชาชนในสังคมไทย  T๔. กระแสการไหลบ่าของวัฒนธรรมต่างชาติที่เข้ามาสู่สังคมไทยทางสื่อสารมวลชนและ  เทคโนโลยี สารสนเทศมีอิทธิพลต่อวิถีชีวิตของคนไทยมากขึ้น ทำให้รากเหง้า  ความเป็นไทยหลายประการ ได้รับผลกระทบถูกลดคุณค่าลงและถูกเปลี่ยนแปลง  โดยเฉพาะขนบธรรมเนียมประเพณี วัฒนธรรมไทยกำลังถูกกลืนจากค่านิยม  ตะวันตก ส่งผลให้เยาวชนคนรุ่นใหม่ต่างยึดติดกับค่านิยม ของต่างชาติแล้วละเลย  ความเป็นไทย  T๕. ปัญหาการทุจริตคอร์รัปชั่นเป็นปัญหาสำคัญที่ส่งผลกระทบต่อการพัฒนาประเทศ  และการส่งเสริมคุณธรรม | 1) สร้างจิตสำนึก การรักชาติ ค่านิยมความเป็นไทย  2) สร้างความสมานฉันท์ รับฟังความคิดเห็นผู้อื่น ยอมรับความคิดเห็นที่แตกต่าง | 1) สร้างภูมิคุ้มกันทางสังคม  รู้เท่าทันสื่อ  2) ส่งเสริม เฝ้าระวังการประพฤติที่ไม่เหมาะสม ผิดจารีตประเพณีอันดีงามของท้องถิ่น  แผนแม่บทส่งเสริมคุณธรรมจังหวัดอุทัยธานี (พ.ศ. 25๖๐ – 256๔) |

๕๕

|  |  |  |
| --- | --- | --- |
| **ภัยคุกคาม (Threats)** | **ST: กลยุทธ์เชิงป้องกัน** | WT: กลยุทธ์เชิงรับ |
| T1. กระแสบริโภคนิยม และการโฆษณาชวนเชื่อ กำลังเป็นกระแสที่มีอิทธิพลต่อ  ค่านิยมของคนในสังคมไทย  T2. ปัญหาความขัดแย้งความแตกแยกทางด้านการเมือง ปัญหาทางเศรษฐกิจตกต่ำ  และปัญหาความเหลื่อมล้ำในสังคม ส่งผลกระทบต่อประสิทธิภาพการให้ความสำคัญ  กับเรื่องการส่งเสริมคุณธรรมและค่านิยมอันดีงาม  T๓. ความเจริญก้าวหน้าทางเทคโนโลยีสารสนเทศในภาวะสังคมปัจจุบัน  แม้จะมีผลกระทบในเชิงบวก ในเรื่องความสะดวกสบาย แต่อาจจะส่งผลกระทบ  ในเชิงลบต่อการยึดมั่นในคุณธรรมของประชาชนในสังคมไทย  T๔. กระแสการไหลบ่าของวัฒนธรรมต่างชาติที่เข้ามาสู่สังคมไทยทางสื่อสารมวลชนและ  เทคโนโลยี สารสนเทศมีอิทธิพลต่อวิถีชีวิตของคนไทยมากขึ้น ทำให้รากเหง้า  ความเป็นไทยหลายประการ ได้รับผลกระทบถูกลดคุณค่าลงและถูกเปลี่ยนแปลง  โดยเฉพาะขนบธรรมเนียมประเพณี วัฒนธรรมไทยกำลังถูกกลืนจากค่านิยม  ตะวันตก ส่งผลให้เยาวชนคนรุ่นใหม่ต่างยึดติดกับค่านิยม ของต่างชาติแล้วละเลย  ความเป็นไทย  T๕. ปัญหาการทุจริตคอร์รัปชั่นเป็นปัญหาสำคัญที่ส่งผลกระทบต่อการพัฒนาประเทศ  และการส่งเสริมคุณธรรม | 1) สร้างจิตสำนึก การรักชาติ ค่านิยมความเป็นไทย  2) สร้างความสมานฉันท์ รับฟังความคิดเห็นผู้อื่น ยอมรับความคิดเห็นที่แตกต่าง | 1) สร้างภูมิคุ้มกันทางสังคม  รู้เท่าทันสื่อ  2) ส่งเสริม เฝ้าระวังการประพฤติที่ไม่เหมาะสม ผิดจารีตประเพณีอันดีงามของท้องถิ่น  แผนแม่บทส่งเสริมคุณธรรมจังหวัดอุทัยธานี (พ.ศ. 25๖๐ – 256๔) |

๕๖